title: Koiton Näyttämö

text: Koiton Näyttämö syntyi lokakuussa 1906, kun Helsingin Lammassaaressa toiminut Lammassaaren Näyttelyseura otettiin Raittiusyhdistys Koiton jäseneksi. Teatteriyhdistyksen nimi muuttui muotoon Koiton Näytelmäseura, ja se aloitti esitykset seuraavana vuonna valmistuneessa Koiton talossa Helsingin Yrjönkadulla.


title: Koiton Näyttämö

text: Teatteri kiinnitti ensimmäiset ammattinäyttelijät vuonna 1921. Koiton Näyttämön johtajana toimi tuolloin Aarre Linnala. Näytelmäseuran aikana ohjelmisto oli koostunut kansannäytelmistä ja yhteiskunnallaisista näytelmistä, mutta ammattiteatteriksi ryhtymisen jälkeen se vaihtui modernimpaan draamaan sekä farsseihin ja musiikkinäytelmiin. Koiton Näyttämö ei menestynyt taloudellisesti erityisen hyvin, ja vuonna 1933 se yhdistyi Kansan Näyttämön kanssa Helsingin Kansanteatteriksi, joka puolestaan solmi vuonna 1948 yhteistyösopimuksen Helsingin Työväenteatterin kanssa. Lopulta vuonna 1965 ne yhdistyivät Helsingin Kaupunginteatteriksi.


title: Toijalan takana

text: Toijalan takana on suomalaisen laulaja-lauluntekijä Aki Sirkesalon CD-single vuodelta 2002. Singlellä ei ole muita kappaleita.


title: Toijalan takana

text: Kappale on Aki Sirkesalon säveltämä ja sanoittama. Sanoituksessa kertojana on pikkukaupungin hiljaiselossa ikävystynyt nuorimies, jolla ei ole juuri muuta tekemistä kuin seurata naispuolisten julkisuuden henkilöiden (Satu Silvo, Janina, Hannele, Kata) elämää kioskista ostamistaan aikakauslehdistä (Apu, Seura, 7 päivää) ja toivoa, että Janina ilmestyisi pelastavana enkelinä ostoskeskuksen parkkipaikalle.


title: Toijalan takana

text: Sirkesalo on sovittanut kappaleen tuottajina toimineiden Kalle Torniaisen ja Jesse Vainion kanssa. Vainio on vastannut myös äänityksestä. Kustantaja on Dog Day Music.


title: Toijalan takana

text: Kansikuvan on ottanut Jouko Lehtola ja layoutin on suunnitellut Knipi.


title: Toijalan takana

text: Levymerkki on Sony Music Entertainmentin Epic. Suomessa yhtiön edustaja on Sony Music Entertainment (Finland) Oy. Jakelusta on huolehtinut Sony Music. CD-levyjä on valmistettu Itävallassa.


title: Vuoden kaupunkilehti

text: Vuoden kaupunkilehti on Sanomalehtien Liiton vuosittainen kunniamaininta parhaasta kaupunkilehdestä. Kilpailun ovat vuodesta 2010 alkaen voittaneet Aamuset, Suur-Jyväskylän Lehti, Uusi Rovaniemi, Länsiväylä ja vuonna 2014 Uusi Lahti.


title: Osteri ja helmi

text:
Osteri ja helmi on Yleisradion Televisioteatterin vuonna 1965 ensiesittämä televisionäytelmä. Se on Marja Rankkalan suomennos ja Sirppa Sivori-Aspin ohjaus yhdysvaltalaisen William Saroyanin televisionäytelmästä "Oyster and the Pearl" vuodelta 1953.
Pääosia näyttelevät Lasse Pöysti, Harri Hyttinen, Åke Lindman ja Birgitta Ulfsson.


title: Osteri ja helmi

text: Harry Van Dusen (Pöysti) on pienen merenrantakaupungin parturikampaaja, jonka elämänohjeena on ottaa rennosti. Tätä filosofiaansa hän pyrkii levittämään asiakkailleen, jotka tuntuvat tulemaan hänen liikkeeseensä pikemminkin jutellakseen kuin leikkauttaakseen hiuksensa. Vivian McCutcheon (Ulfsson) on uusi tiukka opettajatar, joka palvoo sääntöjä ja yrittää elää sovinnaisesti. Nuori poika Clay Larrabee (Hyttinen) löytää rannalta osterin ja uskoo sen sisältä löytyvän helmen. Kaikki muut paitsi parturi Harry vähättelevät löytöä ja sanovat ettei sen sisällä ole helmeä. Harry kuitenkin näkee että poika on onnellisempi uskoessaan helmeen.


title: Osteri ja helmi

text: Tanskassa Saroyanin tv-näytelmästä tehtiin vuonna 1955 versio "Østersen og Perlen", ohjaus Søren Melson. Samalla nimellä tehtiin tv-versio Norjassa 1961, kääntäjänä ja ohjaajana Pål Løkkeberg. Ranskankielinen "L’huître et la perle" ensiesitettiin 1964, ohjaajana Lazare Iglesis.


title: Palau olympialaisissa

text: Palau on osallistunut kaikkiin kesäolympialaisiin Sydneystä 2000 lähtien. Talviolympialaisissa maa ei ole ollut mukana.


title: Palau olympialaisissa

text: Palaun olympiajoukkueeseen on kuulunut joka kerralla 4–5 urheilijaa. He ovat kilpailleet judossa, melonnassa, painissa, painonnostossa, uinnissa ja yleisurheilussa. Palaulaiset urheilijat eivät ole saavuttaneet yhtään mitalia eivätkä pistesijaa, eli sijoitusta kahdeksan parhaan joukkoon.


title: Savon jääkärirykmentti

text: Savon jääkärirykmentti voi tarkoittaa seuraavia:


title: FS Bélier (1870)

text: Bélier oli Ranskan laivaston vuonna 1870 vesillelaskettu Cerbère-luokan törmäyskeulalla varustettu alus.


title: FS Bélier (1870)

text: Alus tilattiin Cherbourgin laivastontelakalta ja sen köli laskettiin 1. huhtikuuta 1865. Alus laskettiin vesille 29. elokuuta 1870 ja se otettiin palvelukseen tammikuussa 1872.


title: FS Bélier (1870)

text: Alus poistettiin alusluettelosta 8. heinäkuuta 1896.


title: FS Bouledogue (1872)

text: Bouledogue oli Ranskan laivaston vuonna 1872 vesillelaskettu Cerbère-luokan törmäyskeulalla varustettu alus.


title: FS Bouledogue (1872)

text: Alus tilattiin Lorientin laivastontelakalta ja sen köli laskettiin 5. joulukuuta 1865. Alus laskettiin vesille 26. maaliskuuta 1872 ja se otettiin palvelukseen lokakuussa 1873.


title: FS Bouledogue (1872)

text: Alus poistettiin alusluettelosta 24. huhtikuuta 1897.


title: FS Tigre (1871)

text: Tigre oli Ranskan laivaston vuonna 1871 vesillelaskettu Cerbère-luokan törmäyskeulalla varustettu alus.


title: FS Tigre (1871)

text: Alus tilattiin Rochefortin laivastontelakalta ja sen köli laskettiin 1. huhtikuuta 1867. Alus laskettiin vesille 9. maaliskuuta 1871 ja se otettiin palvelukseen heinäkuussa 1874.


title: FS Tigre (1871)

text: Alus oli reservissä vuosina 1876-1881. Alus poistettiin alusluettelosta 13. helmikuuta 1892 ja se romutettiin seuraavana vuonna Brestissä.


title: USS Onondaga

text: USS Onondaga oli Yhdysvaltain laivaston kaksitorninen monitori, jonka pohjoisvaltiot tilasivat Yhdysvaltain sisällissodan aikana. Alus palveli koko sodan Jamesjoella osallistuen Richmondin taisteluun. Sotatoimien päätyttyä alueella alus poistettiin palveluksesta ja se myytiin sodan jälkeen Ranskalle.


title: USS Onondaga

text: Alus tilattiin George W. Quintardilta, joka teetti aluksen New Yorkin Greenpointissa Continental Iron Worksillä. Köli laskettiin 28. toukokuuta 1862 ja alus laskettiin vesille 2. heinäkuuta 1864 kumminaan Yhdysvaltain laivastolain luoja Charles Baldwin Sedgwickin tytär neiti Sally Sedgwick. Alus liitettiin laivastoon 24. maaliskuuta 1864 New Yorkin laivastontelakalla ensimmäisenä päällikkönään Melancthon Smith.


title: USS Onondaga

text: Alus lähti "USS Mattabessetin" kanssa New Yorkista 21. huhtikuuta 1864 ja ne saapuivat Hampton Roadsiin kaksi päivää myöhemmin. Alus oli pääasiassa Jamesjoelle sijoitetussa laivueessa tukien kenraali Grantin etenemistä kohti Richmondia. Alus kävi 24. marraskuuta tulitaistelun "USS Mohopacin" tuella etelävaltioiden tykistöä vastaan Jamesjoen varrella Virginiassa Howlett'ssa ja alukset uudistivat hyökkäyksensä 5. ja 6. joulukuuta. Tammikuussa pohjoisvaltiot vetivät aluksensa pois Jamesjoelta, kun amiraali Porter kokosi laivasto-osastoa hyökätäkseen Pohjois-Carolinaan Fort Fisheriin, joka suojasi Wilmingtonia. Ainoastaan "Onondaga" jätettiin Jamesjoelle torjumaan John K. Mitchellin johtaman konfederaatin Jamesjoen laivueen iskut pohjoisvaltioiden maajoukkoja vastaan.


title: USS Onondaga

text:
Konfederaation armeijan joukkojen aloitettua etenemisen pohjoisvaltioiden vedettyä aluksensa pois "Onondaga" vetäytyi alavirtaan, missä joen leveys mahdollisti aluksen paremman liikuntakyvyn hyödyntämisen. Alus ja sen tukena olleet tykkiveneet valmistautuivat taisteluun, mutta konfederaatin laivasto-osastosta ajoivat matalikolle väistäessään Trent's Reachiin valmistettua estettä panssaroidut tykkiveneet "CSS Virginia No.2" ja "CSS Richmond", tykkivene "CSS Drewry" ja torpedovene "CSS Scorpion". "Onondagan" hyökättyä maajoukkojen tykistön tukemana "Drewry" räjähti ja "Scorpion" hylättiin ja panssaroidut alukset vetäytyivät ylävirtaan vuorokautta myöhemmin, kun ne oli saatu irrotettua pohjasta.
"Onondaga" jatkoi maajoukkojen tukemista, kunnes kenraali Lee vetäytyi Richmondista. Alus siirtyi pohjoiseen ja se poistettiin palveluksesta New Yorkissa 8. kesäkuuta 1865, minkä jälkeen alus makasi ankkurissa Pennsylvaniassa League Islandilla. Kongressin 7. maaliskuuta 1867 vahvistamalla lailla alus myytiin valmistajalleen G. W. Quintardille, joka myi sen edelleen Ranskalle vuonna 1867.


title: USS Onondaga

text: Alus matkasi 2. syyskuuta 1867 New Yorkista Halifaxiin, mistä se jatkoi 15. kesäkuuta 1868 Brestiin. Toukokuussa 1869 alus oli Ranskan laivaston koeajoissa ennen heinäkuista palvelukseen ottoa. Alus siirrettiin vuonna 1898 Brestissä reserviin, jossa sen kunto tarkastettiin huhtikuussa.


title: USS Onondaga

text: Ranskan laivastossa aluksen aseistus vaihdettiin neljään 240 mm modèle 1864 tai 1866 tykkiin, jotka myöhemmin korvattiin 19 pituuskaliiperin modèle 1870 tykeillä. Alus poistettiin alusluettelosta 2. joulukuuta 1904.


title: Yhtymä (liiketalous)

text: Yhtymä on useita yrityksiä käsittävä yrityskokonaisuus. Yhtymän yhtiöt ovat tulosvastuunsa puolesta itsenäisiä, mutta niiden eräät toiminnot ovat yhtymän koordinoimia ja sen päätöksenteon piirissä.


title: Yhtymä (liiketalous)

text: Yhtymän yhteisiä toimintoja voivat olla esimerkiksi rahoitus tai tutkimus.


title: Yhtymä (liiketalous)

text: Yhtiöiden keskinäisestä määräysvallasta riippuu, muodostuuko yhtymästä konserni.


title: Mediakonserni

text: Mediakonserni muodostuu kahdesta tai useammasta media-alan yrityksestä. Maailmanlaajuisia mediakonserneja ovat esimerkiksi Clear Channel Communications ja Time Warner sekä jo lakkautettu, Rupert Murdochin aikonaan omistama maailman suurimpiin lukeutunut mediakonserni, News Corporation.


title: Mediakonserni

text: Suomessa mediakonsernien omistus on vahvasti keskittynyt muutamalle suvulle. Alma Media, Keskisuomalainen, Sanoma ja Ilkka-Yhtymä ovat yhtiöitä, joiden omistus on hajaantunut useampien osakesijoittajien kesken. Muiden omistajia ovat joko yksittäiset henkilöt, suvut tai sukujen liittoumat. Liikevaihdon perusteella Suomen suurimmat mediakonsernit ovat:


title: Aes Sidhe

text: Aes Sidhe (myös Aos Sí) ovat Irlannin kelttiläisessä mytologiassa henkiä tai haltijoita, jotka asuvat kumpujen tai mäkien alla. Nimitys tarkoittaa kirjaimellisesti “kukkuloiden kansa”.


title: Aes Sidhe

text: Sídh tarkoittaa “keijujen kumpua”, paikkaa, jossa henget asuvat. Sana voi myös merkitä rauhaa, jolla viitataan tuonpuoleiseen onnelaan. Lebor Gabála Érennin mukaan Milin pojat eli keltit ajoivat muinoin jumalten heimon Tuatha Dé Danannin maan alle, jonne nämä perustivat tuonpuoleisen ja yliluonnollisen valtakunnan. Tuatha Dé Danannin kuningas Dagda määräsi kullekin jumalalle oman kukkulan, sídhin, jonka alla asua. Sídhit muodostivat yhdessä tuonpuoleisen maailman, jossa ei ollut kärsimystä, nälkää, sairauksia tai vanhuutta ja ikuinen onni vallitsi. Kelttien marraskuun ensimmäisenä päivänä viettämän Samhain aikaan tämän- ja tuonpuoleisten maailmojen väliset rajat katosivat väliaikaisesti, ja henget saattoivat liikkua vapaasti oman sídhinsä ja tämän maailman välillä.


title: Kaikki minun poikani

text: Kaikki minun poikani tai Kaikki minun poikiani ("All My Sons") on yhdysvaltalaisen Arthur Millerin kirjoittama näytelmä vuodelta 1947. Sen on suomentanut muun muassa Lauri Sipari vuonna 1963, ja sitä on esitetty paljon myös Suomessa. Vuonna 1948 sen pohjalta tehtiin elokuva "Minä syytän", ohjaus Irving Reis.


title: Kaikki minun poikani

text: Näytelmä sai kantaesityksensä Broadwayn Coronet-teatterissa New Yorkissa 29. tammikuuta 1947 ja jatkoi marraskuuhun asti yhteensä 328 näytöksellä. Alkuperäistuotannon ohjasi Elia Kazan (jolle teos on omistettu), ja pääosissa nähtiin Ed Begley, Beth Miller, Arthur Kennedy ja Karl Malden. Näytelmä voitti New York Drama Critics’ Circlen palkinnon sekä Tony-palkinnot parhaasta tekstistä ja parhaasta ohjauksesta.


title: Kaikki minun poikani

text: Miller kirjoitti "Kaikki minun poikani" sen jälkeen, kun hänen esikoisnäytelmänsä "The Man Who Had All the Luck" ei menestynyt Broadwaylla. Hänen kerrotaan sanoneen vaihtavansa alaa, ellei tämä näytelmä menestyisi.


title: Kaikki minun poikani

text: Näytelmä sai alkunsa lehtiuutisesta, jossa kerrottiin Curtiss-Wrightin lentokoneyhtiön lahjoneen ilmavoimien tarkastajat hyväksymään toisen maailmansodan sotilaskoneisiin viallisia moottoreita. Tarina oli kiirinyt senaattori Harry S. Trumanin johtaman tutkimuskomitean korviin, ja monet lentokonetehtaan työntekijät todistivat asiasta myöhemmin oikeudessa. Kolme ilmavoimien upseeria tuomittiin virkavelvollisuuksien laiminlyönnistä.


title: Kaikki minun poikani

text: Näytelmässä on nähtävissä vaikutteita Henrik Ibsenin näytelmästä "Villisorsa". Miller otti siitä idean liikekumppaneista, joissa toisen on pakko ottaa vastuu toisenkin teoista.


title: Kaikki minun poikani

text: Amerikkalaista unelmaa vastaan kohdistettu kritiikki on keskiössä näytelmässä. Se on yksi syistä, miksi Miller kutsuttiin kuultavaksi edustajainhuoneen amerikkalaisvastaista toimintaa tutkivan komitean eteen 1950-luvun kommunistihysterian vuosina. Näytelmän alkuperäisversion ohjaaja Elia Kazan oli myös kuultavana ja paljasti kommunistiksi epäiltyjen nimiä, mistä seurasi välirikko Millerin ja Kazanin välille. Miller osoittaa näytelmässä kunnioitustaan myös antiikin kreikkalaisille tragedioille, joissa vuosien takainen kohtalokas erehdys usein vainoaa päähenkilöä.


title: Kaikki minun poikani

text: Toisen maailmansodan aikana 21 amerikkalaista taistelulentäjää on saanut surmansa hävittäjämoottorien sylinterikansien rikkouduttua. Osat valmistaneen yrityksen Joe Keller on saanut vilpillisesti itsensä vapaaksi syytteistä vierittämällä syyn yhtiökumppanilleen, joka on yhä vankilassa. Kellerin kahdesta pojista Larry on lentäjä, joka on ollut kadonneena jo kolme vuotta. Nuorempi poika Chris on kotiutunut sodasta ja aikoo mennä naimisiin Anne Deeverin kanssa, joka on Larryn entinen tyttöystävä ja vankilaan tuomitun liikekumppanin tytär. Äiti Kate Keller vastustaa avioliittoa, koska uskoo Larryn vielä löytyvän elossa.


title: Kaikki minun poikani

text: Vähitellen selviää, että äidin asenne johtuu perheen isän kokemasta syyllisyydestä. Kate Keller tietää miehensä tehneen väärin ja lähettäneen nuoria miehiä kuolemaan, muttei halua uskoa oman poikansa olevan yksi heistä. Chris alkaa myös menettää tähänastista uskoaan isänsä syyttömyyteen. Lopulta Chris pakottaa isänsä tunnustamaan eikä voi käsittää isänsä leväperäisyyttä asiassa. Isä lupaa ilmoittautua viranomaisille ja tunnustaa rikoksensa, mutta päätyykin tappamaan itsensä.


title: Yhteisö (verotus)

text: Yhteisö tarkoittaa Suomen verotuksessa oikeushenkilöä, joka on itsenäinen verovelvollinen.


title: Yhteisö (verotus)

text: Yhteisöjä ovat tuloverolain mukaan:


title: Yhteisö (verotus)

text: Muita yhteisöön verrattavia käsitteitä ovat verotuksessa mm. "luonnollinen henkilö", yhtymä ja yhteisetuus. Huomattavaa on, että muista yhtiömuodoista poiketen kommandiittiyhtiö, avoin yhtiö ja laivanisännistöyhtiö eivät ole verotuksessa yhteisöjä vaan yhtymiä.


title: Yhteisö (verotus)

text: Osa yhteisöistä maksaa yhteisöveroa. Se ei kuitenkaan koske kaikkia yhteisöjä.


title: Rajka

text: Rajka on kylä Luoteis-Unkarissa Győr-Moson-Sopronin läänissä. Kylä sijaitsee Itävallan ja Slovakian rajalla.


title: The Charlatans

text: The Charlatans on englantilainen indie rock-yhtye, joka perustettiin vuonna 1989. Kaikki yhtyeen 11 studioalbumia ovat päässeet Top 40:een Britannian albumilistalla, joista kolme on ollut listaykkösiä. Yhtye on myös ansainnut 17 singleä Top 30:een Britannian singlelistalla, joista neljä oli Top 10 hittiä.


title: Taylorin sääntö

text: Taylorin sääntö on kehittäjänsä John B. Taylorin mukaan nimetty keskuspankkien rahapolitiikkasääntö, joka ohjaa optimaalisen ohjauskoron asettamista riippuen vallitsevasta inflaatiosta ja taloudellisista aktiviteeteista .


title: Taylorin sääntö

text: Taylorin sääntö määrää ohjauskoron muutoksia riippuen eroista toteutuneen ja tavoitellun inflaatio- ja tuotantotasojen eroista . Sääntö voidaan esittää yhtälönä seuraavasti:


title: Taylorin sääntö

text: Tässä yhtälössä formula_2 on tavoiteltu lyhyen aikavälin ohjauskoron taso, formula_3 on inflaation taso (BKT-deflaattorilla mitattuna), formula_4 on tavoiteltu inflaation taso, formula_5 on oletettu reaalinen korkotaso tasapainotilassa, formula_6 on logaritmi reaalisesta bruttokansantuotteesta ja formula_7 on logaritmi lineaarisen trendin avulla lasketusta potentiaalisesta tuotannon tasosta.


title: Taylorin sääntö

text: Mallissa formula_8 ja formula_9 ovat vakioita, joiden tulisi olla arvoiltaan positiivisia. Määrittelemällä formula_10 saadaan Taylorin periaatteeksi nimetty ohjenuora, jonka mukaan inflaation noustessa yhden prosenttiyksikön ohjauskoron tulisi nousta enemmän kuin yhden prosenttiyksikön. Samoin määrittelemällä formula_11 Taylorin sääntö ohjeistaa ohjauskoron nostamista bruttokansantuotteen noustessa yli potentiaalisen tuotannon tason.


title: Kwa-kielet

text: Kwa-kielet on nigeriläis-kongolaiseen kielikuntaan kuuluvien voltankongolaisten kielten alaryhmä. Siihen kuuluu noin 80 kieltä, joita puhutaan pääasiassa Länsi-Afrikassa Ghanassa, Togossa, Beninissä ja Norsunluurannikon kaakkoisosassa. Puhutuimpia kwa-kieliä ovat Ghanassa akan ja ewe, Beninissä fon ja abron, Togossa ewe ja Norsunluurannikolla baoulé.


title: Kwa-kielet

text: Kwa-kielten alle luokitellaan noin 20 kieltä käsittävä gbe-kielten ryhmä.


title: Hypnoosimurha

text: Hypnoosimurha on Tanskassa 29. maaliskuuta 1951 sattunut epäonnistuneeseen pankkiryöstöön liittyvä kaksoismurhatapaus. Hypnoosimurhasta annettiin tuomiot kahdelle ihmiselle, Palle Hardrupille ja Bjørn Schouw Nielsenille.


title: Hypnoosimurha

text: Ryöstöyrityksen teki 28-vuotias Palle Hardrup. Ryöstöä tehdessään hän ampui ensin kassanhoitajan ja pian sen jälkeen konttorinjohtajan, ja pakeni sen jälkeen polkupyörällä läheiselle kadulle. Hän piiloutui lähistölle ja jäi pian kiinni. Useat silminnäkijät lähtivät pakenevan Hardrupin perään, ja poliisi neuvottiin rappukäytävään, johon tämä oli yrittänyt piiloutua. Palle Hardrup antautui poliisille nopeasti tekemättä vastarintaa.


title: Hypnoosimurha

text: Hardrupin paossaan käyttämä polkupyörä kuului Bjørn Schouw Nielsenille. Muutama päivä tapauksen jälkeen Nielsen otti itse yhteyttä poliisiin varmistaakseen, ettei häntä epäillä ryöstöstä vain koska Hardrup oli käyttänyt hänen polkupyöräänsä.


title: Hypnoosimurha

text: Bjørn Schouw Nielsen ja Palle Hardrup olivat aiemmin jakaneet saman sellin Horsensin vankilassa, jossa molemmat kärsivät toisen maailmansodan jälkeen pitkiä tuomioita maanpetturuudesta. Molemmat olivat tuomiota suorittaessaan osoittaneet suurta kiinnostusta itämaista filosofiaa, joogaa ja hypnoosia kohtaan. Poliisilaitoksella tuli ryöstön jälkeen vallalle teoria, jonka mukaan Nielsen olisi hypnoosin avulla saanut Hardrupin tekemään pankkiryöstön ja siihen liittyvät tapot.


title: Hypnoosimurha

text: Tutkintaa johti rikostutkija Roland Olsen ja hänen apunaan toimivat poliisilaitoksen psykiatrian ylilääkäri Max Schmidt sekä tohtori Paul Reiter. Max Schmidt tutki suggestion ja hypnoosin avulla Palle Hardrupia ja hänen vastaanottavaisuuttaan hypnoosille. Paul Reiter taas oli tutkinut hypnoosin käyttöä rikolliseen toimintaan jo vuosia ja oli varma, että on mahdollista hypnotisoida toinen ihminen tekemään rikoksia. Hän on kirjoittanut aiheesta lukuisia julkaisuja, esimerkiksi tapaustutkimuksen "Antisocial or criminal acts and hypnosis: a case study".


title: Hypnoosimurha

text: Suurisuuntaisen ja kattavan, vasta vuonna 1954 päättyneen oikeusprosessin jälkeen Palle Hardrup tuomittiin suljettavaksi vankimielisairaalaan määräämättömäksi ajaksi. Bjørn Schouw Nielsen puolestaan tuomittiin Tanskan korkeimman oikeuden päätöksellä elinkautiseen vankeuteen.


title: Hypnoosimurha

text: Oikeusjuttu avattiin muutaman vuoden kuluttua uudelleen Tanskan erityisessä valitustuomioistuimessa, joka ratkaisussaan totesi ettei Palle Hardrupin toimiminen hypnoosissa tapot tehdessään tullut todistetuksi. Sama oikeusistuin ei kuitenkaan muuttanut Bjørn Schow Nielsenin elinkautistuomiota. Sekä Nielsen että Hardrup vapautettiin, toisistaan riippumatta, vuonna 1967. Bjørn Schouw Nielsen teki itsemurhan syankaliumilla vuonna 1974.


title: Hypnoosimurha

text: Palle Hardrup toimi Tanskan natsimiehityksen aikana ns. Hipo-miehenä. Hipo eli Hilfspolitzei oli saksalaisten miehittäjien alaisuudessa toiminut vapaaehtoisten tanskalaisten joukko. Bjørn Schouw Nielsen kuului toiseen natsien vapaaehtoisjoukkoon, Frikorps Danmarkiin.


title: Hypnoosimurha

text: Tapahtumasarjaan perusuva elokuva, "The Guardian Angel – Suojelusenkeli", sai ensi-iltansa vuonna 2018. Elokuva oli kansainvälinen yhteistuotanto, ja sitä kuvattiin Tanskassa ja Kroatiassa. Sen pääosissa ovat Pilou Asbæk, Josh Lucas, Rade Šerbedžija ja Sara Soulié. "The Guardian Angelin" ohjannut Arto Halonen tapasi Palle Hardrupin jo vuonna 1997 ja on yksi harvoista häntä haastattelemaan päässeistä ihmisistä. Halonen on myös käsikirjoittanut elokuvan ja toimii sen päätuottajana.


title: Vollsjön kirkko

text: Vollsjön kirkko () on Ruotsissa Sjöbon kunnassa sijaitseva rakennus. Kirkko on keskiajalta, luultavasti 1200-luvulta. Nykyisen ulkonäkönsä se sai 1860-luvulla isomman rakennustyön jälkeen.


title: Vollsjön kirkko

text: Kullattu 1600-luvulta peräisin oleva alttarikaappi edustaa barokkityyliä ja siinä on kuvia Mariasta ja lapsesta sekä eräästä pyhimyksestä. Kaappi on tuotu yhdestä venetsialaisesta kirkosta ja siellä säilytettiin aikaisemmin leipää ja viiniä. Vanhin kaikista esineistä kirkossa on hiekkakivestä tehty kastemalja. Kuorissa on puinen 1400-luvulta peräisin oleva triumfikrusifiksi, joka siirrettiin 1908 historialliseen museoon Lundiin, mutta palautettiin sieltä 1974. Kirkossa sisällä on renessanssi-hautakivi 1500-luvulta, jossa on kuvattu melkein luonnollisen kokoinen luuranko, joka symboloi kaiken katoavaisuutta. Kivi on asetettu Anne Langin muistoksi, joka oli Niels Brahen leski ja Vollsjön säterin omistaja.


title: Eurooppalainen taloudellinen etuyhtymä

text: Eurooppalainen taloudellinen etuyhtymä on vähintään kahden EU-valtiossa sijaitsevan yrityksen tai luonnollisen henkilön yhteistoimintaansa varten perustama yhtymä. Etuyhtymän lyhenne on suomeksi "ETEY", ruotsiksi ja englanniksi "EEIG".


title: Eurooppalainen taloudellinen etuyhtymä

text: Etuyhtymän tarkoitus on helpottaa ja kehittää jäsentensä taloudellista toimintaa mutta ei tuottaa itselleen voittoa. Sen tarkoitus on edesauttaa valtioiden rajojen yli ulottuvaa yhteistoimintaa. Etuyhtymässä voi olla korkeintaan 500 työntekijää.


title: Eurooppalainen taloudellinen etuyhtymä

text: Etuyhtymän kotipaikan on sijaittava EU:ssa. Etuyhtymän voi perustaa ilman pääomaa. Se ei voi ottaa vastaan sijoituksia yleisöltä.


title: Eurooppalainen taloudellinen etuyhtymä

text: Etuyhtymän suomenkielisessä nimessä on oltava sanat "eurooppalainen taloudellinen etuyhtymä" tai lyhenne "ETEY". Ruotsiksi vastaavat nimitykset ovat "europeisk ekonomisk intressegruppering" ja "EEIG".


title: Eurooppalainen taloudellinen etuyhtymä

text: Etuyhtymää verotetaan Suomessa kuten muitakin yhtymiä.


title: Eurooppalainen taloudellinen etuyhtymä

text: Etuyhtymä on Suomessa harvinainen. Kaupparekisterissä oli vuonna 2014 yksi eurooppalainen taloudellinen etuyhtymä ("BONUS-Baltic Organisations Network for Funding Science ETEY") sekä yksi sellaisen sivuliike ("Emmerce EEIG").


title: Kaikkiin neljään tuuleen

text: Kaikkiin neljään tuuleen on Edith Södergranin aforismeja sisältävä teos, jonka on suomentanut Hilja Mörsäri ja kustantanut Into vuonna 2013.


title: Kaikkiin neljään tuuleen

text: Teokseen sisältyy ruotsiksi ja suomeksi aforismisikermät "Kirjavia havaintoja" ("Brokiga iaktagelser", 1919) ja "Ajatuksia luonnosta" ("Tankar om naturen", 1922) sekä Södergranin suomeksi kirjoittama mietelmällinen proosateksti, jota ei ole aiemmin julkaistu suomeksi. Lisäksi kirjassa on Södergrania käsittelevä Mörsärin kirjoitus.


title: Kaikkiin neljään tuuleen

text: Teos kuuluu Suomen aforismiyhdistyksen Pilke-julkaisusarjaan.


title: Kaikkiin neljään tuuleen

text: Teoksen syntyyn vaikutti Södergranin tiukka taloustilanne. Se oli valmiina jo "Ruusualttarin" ilmestyessä. Kustantaja halusi kuitenkin irrottaa erikseen runot ja aforismit, ja niin ilmestyi ensin runokokoelma "Tulevaisuuden varjo" ("Framtidens skugga", 1920) ja aforismit kokoelmana "Brokiga iaktagelser". Suomeksi aforismit ilmestyvät ensi kerran tässä kokoelmassa. "Ajatuksia luonnosta" -osuus ilmestyi alkujaan "Ultrassa".


title: Kaikkiin neljään tuuleen

text: Kiiltomato.netin arvostelussa Jani Saxell huomauttaa, että Södergran on aforismeissaan ”häkellyttävän paljas ja intiimi”, riisuu niistä ”kaiken turhan tiedon krumeluurit”. Kuitenkin hänestä tuntuu, että aforismit ovat ikään kuin keskentekoisia, ”että ollaan muistiinpanojen ja tekstiaihioiden äärellä”. Hän kiittää suomentaja Hilja Mörsärin työtä hienoksi.


title: Aseenit

text: Aseenit tai polyaseenit ovat ryhmä orgaanisia yhdisteitä ja PAH-yhdisteitä, joissa bentseenirenkaat ovat kytkeytyneet toisiinsa lineaarisesti. Pisin syntetisoitu aseeni on toistaiseksi heptaseeni.


title: Östra Kärrstorpin kirkko

text: Östra Kärrstorpin kirkko () on Ruotsissa Sjöbon kunnassa sijaitseva rakennus. Se valmistui vuonna 1846 ja on tyypillinen uusklassinen rakennus. Samalla paikalla sijaitsi keskiajalla romaaninen kirkko. Kun uusi kirkko rakennettiin, niin vanhasta säästettiin torni vuoteen 1860 asti ja luultavasti vanhan kirkon kiviä käytettiin myös uuden kirkon rakentamiseen.


title: Östra Kärrstorpin kirkko

text: Kirkon penkit ovat vuodelta 1914 ja alttaritaulu vuodelta 1916, molemmat ovat jugendtyylisiä. Alttaritaulu on lundilaisen Fredrik Krebsin tekemä öljyvärimaalaus, joka esittää Jeesusta ja rikasta miestä (Matteuksen evankeliumin 10. luku). Kastemalja on keskiajalta ja siinä on kuvattu kaksi legendaa. Sakaristossa on lunnebyläisen Evert Lundbergin tekemä kullattu puinen risti, joka on tehty tyrnistä ja siinä oleva Jeesus on tehty Östra Kärrstorpin pappilan akaasiapuusta. Saarnastuoli on 1600-luvulta ja siihen on kuvattu naisia ja miehiä.


title: Teemu Seppänen

text: Teemu Seppänen (28. lokakuuta 1986 Suomussalmi) on suomalainen jääkiekkomaalivahti.


title: Teemu Seppänen

text: Seppänen pelasi kaudella 2002–2003 Tapparan B-junioreissa sekä samalla kaudella Suomen alle 17-vuotiaiden maajoukkueessa. Kausi 2003–2004 Seppäsellä meni pääosin Tapparan B-junioreissa, mutta kävi pelaamassa myös samaisen seuran A-junioreissa. Kaudet 2004–2006 Seppänen pelasi Tapparan A-junioreissa, jonka välissä hän kävi kaudella 2005–06 Tapparan varamaalivahtina liigassa ja samana kautena alle 20-vuotiaiden maajoukkueessa. Seppänen siirtyi kaudelle 2006–2007 Kajaanin Hokin A-junioreihin, josta käsin hän kävi myös Hokin edustusjoukkueen maalilla yhden kerran ja hän pelasi myös Joensuun Jokipojissa seitsemän ottelua samalla kaudella. Kaudeksi 2007–2008 Seppänen siirtyi Jokipoikiin sopimuksella. Hän pelasi 29 ottelua, ja torjuntaprosentti oli 91,6. Kaudet 2008–2010 hän pelasi Hokissa, mutta kävi myös varamaalivahtina Liigassa Tapparan joukkueessa. 2010–2012 kaudet Seppänen pelasi Mikkelin Jukureissa, mutta hän kävi myöskin kaudella 2011–2012 pelaamassa Savonlinnan Pallokerhossa kymmenen ottelua. Kaudet 2012–2014 hän pelasi Kajaanin Hokissa ykkösmaalivahtina.


title: Teemu Seppänen

text: Kaudelle 2014–2015 Seppänen siirtyi Kazakstaniin Aristan Temirtaun joukkueeseen.


title: Eurooppaosuuskunta

text: Eurooppaosuuskunta latinaksi "societas cooperativa europeae" (SCE), on jäsentensä eduksi taloustoimintaa harjoittava ylikansallinen yhteisö, jonka jäsenmäärä on edeltä käsin määräämätön ja pääoma on vähintään 30 000 euroa. Niiden tarkoituksena on jäsentensä talouden tukeminen siten, että jäsenet käyttävät osuuskunnan palveluita tai osallistuvat sen toimintaan. Eurooppaosuuskunta muistuttaa yhtiömuotona kunkin EU-valtion kansallisia osuuskuntia.


title: Eurooppaosuuskunta

text: Eurooppaosuuskunnat eivät ole toistaiseksi yleistyneet. Suomen kaupparekisterin tilastossa ei ole ainoatakaan eurooppaosuuskuntaa vuonna 2016. Myöskään muissa EU-maissa ei eurooppaosuuskunta ole yleinen. Vuoden 2017 loppuun mennessä oli perustettu vain reilut 27 eurooppaosuuskuntaa. Niistäkin kuusi on Slovakiassa toimivia pöytälaatikkoyrityksiä, koska niiden toimiala ja osoitteet ovat samat. Saksassa eurooppaosuuskuntia oli 12 vuonna 2015.


title: Eurooppaosuuskunta

text: Euroopan yhteisöjen komissio perusti pääosaston PO XXIII – Yrityspolitiikka, kaupallinen yritys, matkailu ja osuuskunnat (nykyisellä nimellään Sisämarkkinat, teollisuus, yrittäjyys ja pk-yritykset) vuonna 1989. Pääosaston jaoston ”osuuskunnat” -tehtävänä oli hoitaa osuuskuntia koskevat asiat (myös nimityksellä sosiaalitalous tai osuus- ja yhteisötalous).


title: Eurooppaosuuskunta

text: Pääosasto XXIII teki eurooppaosuuskuntia koskevien lakien valmistelutyöt. Asetuksen odotettiin tulevan voimaan 1.1.1993. Luonnoksessa eurooppaosuuskunta-asetuksesta niitä ei pystynyt perustamaan yksityishenkilöt ja niiden perustamispääoma oli 100 000 ecua (100 000 euroa). Ehdotuksen mallissa osuuskunnista niiden täytyi pitää 15 % taseen osoittamasta tilikauden ylijäämästä vararahastossa, mikä on huomattavasti suurempi kuin Suomalaisen osuuskuntalainsäädännön viisi prosenttia.


title: Eurooppaosuuskunta

text: Asetuksen odotettiin yhdenmukaistavan jäsenmaiden osuuskuntalakeja. Nykyinen asetus tuli voimaan 2003.


title: Eurooppaosuuskunta

text: Eurooppaosuuskunnan voi perustaa luonnolliset henkilöt tai oikeushenkilöt, joiden on oltava vähintään kahdesta eri ETA-valtiosta seuraavilla tavoilla.Eurooppaosuuskunnan vähimmäispääoma on 30 000 euroa. Se voi harjoittaa toimintaansa myös tytäryhteisön kautta.


title: Eurooppaosuuskunta

text: Eurooppaosuuskunnan toiminimen edellä tai jäljessä on oltava lyhenne "SCE". Mikäli osuuskunnan jäsenien vastuu on rajattu hänen osuuteensa ja maksamaansa osuusmaksuun, yhtiön toiminimen pitää loppua sanoilla "rajoitettu vastuu". SCE-lyhenne saattaa kuitenkin esiintyä vanhojen, ennen eurooppaosuuskuntia perustettujen muiden yhtiöiden nimissä, sillä niiden ei tämän vuoksi tarvitse vaihtaa nimeään.


title: Eurooppaosuuskunta

text: Eurooppaosuuskuntaa sääntelevät eurooppaosuuskunta-asetus, henkilöstöedustus-direktiivi, niiden kansallisessa lainsäädännössä olevat vastineet ja soveltuvin osin pääkonttorin sijaintimaan osuuskuntalaki ja osuuskunnan säännöt. Eurooppaosuuskuntaa kohdellaan vastaavalla tavalla kuin sen kotipaikan lain mukaista osuuskuntaa. Eurooppaosuuskunta-asetus ei sisällä verotusta koskevia sääntöjä.


title: Eurooppaosuuskunta

text: SCE:n avulla osuuskunnat voivat järjestää yritysrakenteita yli valtakuntarajojen. Eurooppaosuuskunnan kotipaikan siirtäminen voidaan toteuttaa purkamatta osuuskuntaa. Siitä ei koidu osuuskunnalle välittömiä tuloveron muutoksia, jos siihen valtioon, josta kotipaikka siirretään muualta, jää kiinteä toimipaikka. Yritysjärjestelydirektiivi sääntelee eurooppaosuuskunnan sääntömääräisen kotipaikan siirtoa. Sen tarjoamat edut voidaan evätä jos pääasiallisena tarkoituksena on veron välttäminen tai kiertäminen. Hyväksyttäviä syitä ovat muun muassa tuottavuuden lisääminen, kilpailukyvyn parantuminen, toiminnan uudelleenjärjestely ja rationalisointi.


title: Eurooppaosuuskunta

text: Eurooppaosuuskunnan korkein elin on osuuskunnan kokous.


title: Eurooppaosuuskunta

text: Osuuskunnan organisaatio voi olla yksitasoinen tai kaksitasoinen. Yksitasoisessa järjestelmässä osuuskunnan edustava elin on hallitus. Kaksitasoisessa järjestelmässä hallintoneuvosto nimittää edustavan elimen, johtokunnan.


title: Eurooppaosuuskunta

text: Jokaisessa SCE:ssä on päätettävä henkilöstöedustusta koskevista asioista, mikäli henkilöstön määrä ylittää tietyn rajan.


title: Eurooppaosuuskunta

text: Eurooppaosuuskunnan verotuksen toimittaa Suomessa Konserniverokeskus.


title: Eurooppaosuuskunta

text: Eurooppaosuuskuntaa, joka harjoittaa pankkitoimintaa kutsutaan Patentti- ja rekisterihallituksen ylläpitämässä Yritys- ja yhteisötietojärjestelmässä "eurooppaosuuspankiksi" (brittienglanniksi "european co-operative bank" ja suomenruotsiksi "europaandelsbank"). Yhtään pankkitoimintaa harjoittavaa eurooppaosuuskuntaa ei löydy olemassa olevien yhtiöiden luettelosta vuodelta 2017.


title: The 1975 (albumi)

text: The 1975 on samannimisen yhtyeen debyyttialbumi. Se julkaistiin 2. syyskuuta 2013 levymerkillä Polydor Records ja Dirty Hit. Albumi nauhoitettiin Mike Crosseyn kanssa, joka on tehnyt yhteistyötä Arctic Monkeysin kanssa. 8. syyskuuta 2013 albumi debytoi sijalle yksi Britannian albumilistalla.


title: Anno Domini (minisarja)

text: Anno Domini (; myös "A.D. – Anno Domini") on italialais-ranskalais-yhdysvaltalainen minisarja vuodelta 1985. "Anno Domini" on 600:n minuutin mittainen, ja se on jaettu viiteen osaan. "Anno Domini" on genreltään historiallinen draama, ja Stuart Cooper ohjasi kaikki minisarjan osat, jotka Anthony Burgess ja Vincenzo Labella käsikirjoittivat. Minisarjan tuottivat Tarak Ben Ammar ja Vincenzo Labella. "Anno Domini" laadittiin Burgessin romaanin "The Kingdom of the Wicked" (1985) pohjalta. Minisarja kuvattiin Tunisiassa 30:n miljoonan dollarin budjetilla.


title: Anno Domini (minisarja)

text: "Anno Domini" kuuluu minisarjatrilogiaan, jonka muut minisarjat ovat "Moses the Lawgiver" (1974) ja "Jeesus Nasaretilainen" (1977). "Anno Dominin" ensimmäinen osa ensiesitettiin Yhdysvalloissa 31. maaliskuuta 1985. Suomessa ensimmäinen osa esitettiin 8. syyskuuta 1985. "Anno Domini" sai kaksi Primetime Emmy -ehdokkuutta, joista minisarja voitti yhden. "Anno Domini" julkaistiin DVD:nä 19. elokuuta vuonna 2013.


title: Anno Domini (minisarja)

text: "Anno Domini" sijoittuu Jeesuksen kuoleman jälkeiseen aikaan, jossa seurataan Jeesuksen opetuslapsien elämiä ja seikkailuja. Minisarja seuraa myös keisareiden Tiberiuksen, Caligulan, Cladiuksen ja Neron hallitseman Rooman valtakunnan tapahtumia.


title: Ången kirkko

text: Ången kirkko () on Ruotsissa Ången kunnassa sijaitseva rakennus. Se on rakennettu keskiaikaisten esikuvien mukaan modernistiseen tyyliin vuosina 1957-1958 arkkitehti Johan Thomén suunnitelmien mukaan. Tuomiorovasti David Lundqvist vihki kirkon käyttöön marraskuussa 1958.


title: Ången kirkko

text: Lattiat on pinnoitettu harmaalla kalkkikivellä. Myös alttaripöytä on kalkkikivestä tehty. Alttarin koristelun on tehnyt Folke Heybroek, joka on Amsterdamissa syntynyt, mutta Ruotsissa vaikuttanut taiteilija. Saarnastuoli on valettu betonista ja maalattu valkoiseksi. Urut on valmistanut Grönlunds orgelbyggeri.


title: Ången kirkko

text: Kirkon läntisessä osassa on kokoontumistilat, jonka erottaa kirkkosalista työnnettävä lasiseinä.


title: Ången kirkko

text: Kellotapuli on punaiseksi maalattua puuta. Se on kaksikerroksinen ja ylimmällä tasolla on kellot.


title: Keijo Virtamo

text: Keijo Kalervo Virtamo (s. 7. elokuuta 1919 Akaa) on suomalainen ensyklopedisti, joka oli mukana toimittamassa ja kirjoittamassa useita laajoja tietosanakirjoja, muun muassa kirjoittaen useita artikkeleita Suomen kunnista Otavan isoon tietosanakirjaan.


title: Keijo Virtamo

text: Virtamo syntyi Akaassa, josta perhe muutti viisi vuotta myöhemmin Keravalle. Hän tuli ylioppilaaksi Keravan yhteiskoulusta vuonna 1938 ja alkoi opiskella Helsingin yliopistossa muun muassa estetiikkaa ja musiikkitiedettä. Toinen maailmansota keskeytti opinnot. Virtamo palveli Ässärykmentissä ja Äänisen rannikkoprikaatissa.


title: Keijo Virtamo

text: Virtamo valmistui filosofian maisteriksi sodan jälkeen vuonna 1953. Hän oli aloittanut tietosanakirjojen toimittamisen Otavassa jo vuonna 1949, ja ura siellä kesti 48 vuotta. Eläkkeelle jäätyään Virtamo työskenteli vielä vapaana toimittajana. Hän oli mukana useiden hakuteosten toimituskunnissa ja toimitti itse urheilu- ja musiikkitietosanakirjoja.


title: Keijo Virtamo

text: Suuren yleisön tietoisuuteen Virtamo tuli 1960-luvulla tietokilpailujen kautta: "Tupla tai kuitti", "Viisasten kerho", "Arpa on heitetty" ja "Naapurivisa".


title: Keijo Virtamo

text: Virtamo on asunut Helsingin Pakilassa vuodesta 1950. Hänen puolisonsa oli Raili (o.s. Hirsimäki), ja heille syntyi kolme lasta.


title: Kultasuikerosammal

text: Kultasuikerosammal ("Brachythecium turgidum") on suikerosammalten sukuun kuuluva laji. Versot ovat pitkiä, suoria ja ne ovat muodoltaan liereitä. Lehdet ovat melko kapeita, niissä on poimuja ja niiden kärjet ovat karvamaisia. Kultasuikerosammal on väriltään kullankeltainen tai kullanvihreä. Sitä tavataan enimmäkseen Pohjois-Suomessa ja sitä esiintyy letoilla, tuoreissa korpimetsissä, hetteiköissä ja lähdepuroilla.


title: Levottomia unia

text: Levottomia unia on kokoelma Edith Södergranin runoja. Runot on suomentanut alkukielestä ruotsista Uuno Kailas. Kirjaan on kirjoittanut alkulauseen Hagar Olsson, ja sen on julkaissut Tulenkantajain osakeyhtiö vuonna 1929. Näköispainoksen on julkaissut Kirja kerrallaan vuonna 2004.


title: Tillabéri

text: Tillabéri on kaupunki, kunta sekä Tillabérin alueen ja departementin hallinnollinen keskus Nigerissä. Se sijaitsee Nigerjoen varrella 115 kilometriä maan pääkaupungista Niameysta luoteeseen. Kunnassa on 53 000 asukasta (vuonna 2011, arvio).


title: Tillabéri

text: Tillabéri on ympäröivän maatalousalueen hallinnollinen ja kaupallinen keskus. Se on Nigerin pienin aluepääkaupunki, eikä siellä ole juurikaan nähtävyyksiä. Matkailijoita houkuttelevat Nigerjoki ja sen virtahevot.


title: Tillabéri

text: Tillabérin kaupunkikunnan pinta-ala on 452,19 neliökilometriä. Se rajoittuu pohjoisessa Tillabérin departementin Sakoiran ja etelässä Kourteyen, idässä Ouallamin departementin Ouallamin sekä lännessä Sinderin ja Téran departementin Dargolin kuntiin. Luonnonalueita ovat Nigerjoen laakso sekä Ouillimenden ja Liptako Gourman altaat. Vesistöjä ovat Nigerin ohella Marin vadi ja järvi, Toulan järvi sekä kuusi ajoittain kuivuvaa järveä.


title: Tillabéri

text: Seutu kuuluu Sahelin vyöhykkeeseen. Selkeitä vuodenaikoja on kaksi. Kuiva ja viileä aika kestää lokakuusta helmikuuhun ja kuiva ja kuuma kausi maaliskuusta toukokuuhun. Sadekausi jatkuu toukokuusta syyskuuhun. Kuukausien keskilämpötilat vaihtelevat 25 ja 43 celsiusasteen välillä. Vuotuinen sademäärä on 352,7 millimetriä.


title: Tillabéri

text: Luonnonvarainen kasvillisuus on kärsinyt kuivuudesta ja ihmisen toiminnasta. Se käsittää etupäässä akaasioita ja egyptintokopuita sekä heinäkasveja. Eläinkuntaan kuuluvat jyrsijät, matelijat, useat lintu- ja kalalajit, Nigerjoen virtahevot, krokotiilit, kilpikonnat sekä uhanalaiset manaatit.


title: Tillabéri

text: Kuntaan kuuluu kuusi kaupunginosaa (ransk. "quartier"), 11 hallintokylää ("village administratif") ja 64 pikkukylää ("hameau"). Kaupunginosat ovat Bagdad, Gandatché, Kabia, Koira Tégui, Toula ja Zongo. Hallintokylät ovat Daïbéri, Daïkaïna, Finari, Foulé, Garié, Mari, Neini, Tillabéri, Tillakaïna Koira Zéno, Tillakaïna Mébéri ja Yelwani Goungo. Osa kylistä sijaitsee Nigerjoen saarilla. Kaupunkiväestön osuus on 42,85 %. Väestö on hyvin nuorta: alle 15-vuotiaita on 46,58 %.


title: Tillabéri

text: Etnisiä ryhmiä ovat djermat ja songhait, bellat, fulbet, mosit ja hausat. Yleisimmät kielet ovat djerma ja songhai, tamašek, fulani ja hausa. Vallitseva uskonto on islam. Lisäksi on kristittyjä ja animisteja. Yhteiskuntarakenne on hyvin perinteinen kasti-, ammattikunta- ja sukulaitoksineen. Naisten asema on heikko.


title: Tillabéri

text: Seudun ensimmäisten asukkaiden kerrotaan saapuneen muinaisesta Malin valtakunnasta. Kaupungin perustajaksi mainitaan Songnantcha Yacouba -niminen songhaimies vuonna 1810. Ranskan siirtomaahallinto teki Tillabérista hallintopiirin keskuksen vuonna 1922. Vuonna 1992 sinne siirrettiin entisen Niameyn departementin hallinto. Tillabérin kunta on muodostettu vuonna 1988 Sakoiran, Kourteyen ja Sinderin kantonien osista.


title: Tillabéri

text: Tillabérin kautta kulkee Niameysta Malin Gaoon johtava asfaltoitu maantie N1, josta haarautuu päällystämätön tie Ouallamiin. Nigerillä on jokiliikennettä. Vanha lentokenttä on suljettu eikä uuden rakentaminen ole vielä alkanut.


title: Tillabéri

text: Kaupunkina Tillabéri on lähinnä ympäröivän maatalousalueen hallinnollinen ja kaupallinen keskus. Seudun pääelinkeinot ovat maanviljely ja karjanhoito, jotka kärsivät toistuvista kuivuusjaksoista ja maaperän eroosiosta. Tärkeimmät viljelykasvit ovat hirssi, durra, lehmänpapu ja riisi. Kotieläimiä ovat naudat, lampaat, vuohet, aasit, kamelit, hevoset ja siipikarja. Muita elinkeinoja ovat kalastus, metsien hyödyntäminen, käsityöammatit, liikenne ja kaupankäynti. Kaupungissa on tori ja kahdet viikoittaiset markkinat. Tärkeimmät myyntiartikkelit ovat karja ja riisi. Teollisuutta edustavat riisinkäsittelylaitos ja nykyaikainen leipomo.


title: Tillabéri

text: Kunnassa toimii 18 esikoulua, 31 alakoulua, kolme yläkoulua, kaksi keskikoulua, lukutaitokeskus, ammattikoulu ja opettajainkoulutuslaitos (vuonna 2012). Kulttuurilaitoksia ovat kaksi kulttuuritaloa, nuorisokeskus ja kirjasto. Terveyspalvelut käsittävät piirisairaalan, neljä terveyskeskusta, 11 terveysasemaa, kaksi synnytyslaitosta, kaksi yksityisvastaanottoa, apteekin ja neljä lääkevarastoa. Niiden rakennukset ovat huonokuntoisia ja palvelut alkeellisia. Suurimmat terveysongelmat ovat malaria, hengitystieinfektiot ja ripulitaudit. Kaupunkialueella on uusi vesijohtoverkko, mutta ei kunnollista viemäröintiä eikä minkäänlaista jätehuoltoa. Maaseudulla puhtaan juomaveden piirissä on 41,47 % väestöstä.


title: Tillabéri

text: Tillabérissa on Nigeriasta tulevaan korkeajännitelinjaan perustuva sähköverkko, kaupungin keskustan lankapuhelinverkko ja neljä koko kunnan kattavaa matkapuhelinverkkoa. Puhelinoperaattorit tarjoavat myös internet-yhteyden. Kaupungissa toimii valtiollisen yleisradioyhtiön lähetysasema sekä yksityinen radioasema ja tv-studio.


title: Tillabéri

text: Kaupungissa on stadioni, perinteisten urheilulajien areena, ravirata ja muita urheilukenttiä. Nuoriso harrastaa muun muassa jalkapalloa, käsipalloa, lentopalloa, yleisurheilua, uintia, petankkia, musiikkia ja tanssia.


title: Tillabéri

text: Tillabéri on Nigerin pienin aluepääkaupunki, eikä siellä ole varsinaisia nähtävyyksiä. Kaupunkikuvaa hallitsevat jopa keskustassa saven ja oljen sekoituksesta bankosta rakennetut asuintalot.


title: Tillabéri

text: Turisteja houkuttelevat erityisesti Nigerjoki ja sen virtahevot. Matkailukohteena Tillabéri jää kuitenkin Ayéroun varjoon. Kaupungissa on hyväkuntoinen hotelli.


title: Tillabéri

text: Tillabérin ystävyyskaupunki on Ranskan Juvisy.


title: Purosuikerosammal

text: Purosuikerosammal ("Brachythecium rivulare") on suikerosammalten sukuun kuuluva laji. Lehdissä on poimuja, pitkiä johteita ja leveät tyvet. Verso on pitkä, suora ja siinä on sulkamaisia haaroja. Kasvusto kasvaa maata myöten ja saattaa muodostua vetisellä kasvupaikalla luutamaiseksi. Kasvuston väri on joko kirkkaanvihreä tai kellanruskea. Purosuikerosammalta esiintyy lähteillä ja lähdehetteiköissä.


title: Felix Westermarck

text: Felix Westermarck (s. 8. huhtikuuta 1995 Espoo) on suomalainen jääkiekkoilija, joka pelaa Mestis-joukkue Espoo Unitedissa. Hän on pelipaikaltaan oikea laitahyökkääjä.


title: Felix Westermarck

text: Westermarck aloitti jääkiekkoilun 6-vuotiaana Espoon Palloseurassa, josta hän siirtyi sittemmin varsinaiseen kasvattajaseuraansa Espoon Jääklubiin ja nuorempana C-juniorina Espoo Bluesiin. Westermarck voitti kaudella 2010–2011 joukkueen C-nuorten sisäisen piste- ja maalipörssin tehoilla 27+25=52, joilla hän jakoi koko C-nuorten SM-sarjan pistepörssin toisen sijan TPS:n Oskari Siikin kanssa edellään vain Kärppien Arttu Luusuaniemi. Westermarck oli kevään 2011 pudotuspeleissä Bluesin paras pistemies ja syöttäjä tehoilla 5+9=14. Hän voitti kauden päätteeksi C-nuorten Suomenmestaruuden. Westermarck palkittiin kauden C-nuorten runkosarjan tehopelaajana Esa Keskinen -palkinnolla ja valittiin tähdistökentälliseen. Hän käväisi kauden aikana myös Bluesin B-nuorissa, joissa Westermarck voitti myös Suomenmestaruuden.


title: Felix Westermarck

text: Kaudella 2011–2012 Westermarck oli B-nuorten SM-karsinnoissa Bluesin paras syöttäjä ja jakoi joukkueen sisäisen pistepörssin voiton Eetu Koivistoisen kanssa tehoilla 4+10=14. Hän voitti kauden päätteeksi B-nuorten SM-hopeaa. Kaudella 2012–2013 Westermarck oli 18 osumallaan Bluesin A-nuorten toiseksi paras maalintekijä Aleksi Rutasen jälkeen. Hän voitti kauden päätteeksi SM-hopeaa. Kausi 2013–2014 päättyi A-nuorten Suomenmestaruuteen.


title: Felix Westermarck

text: Westermarck teki huhtikuussa 2014 kaksivuotisen sopimuksen SM-liigan nousijajoukkue Vaasan Sportin kanssa. Hän teki liigadebyyttinsä 10. lokakuuta 2014 Tampereen Ilvestä vastaan. Westermarck sai ottelussa jääaikaa 7.38 minuuttia. Kaikkiaan hän pelasi kauden aikana seitsemän SM-liigaottelua. Westermarck pelasi suurimman osan kaudestaan lainalla Mestis-joukkue Heinolan Peliitoissa. Kaudella 2015–2016 hän pelasi Sportissa 12 SM-liigaottelua tehden yhden syöttöpisteen. Suurimman osan kaudestaan Westermarck pelasi kuitenkin lainalla Mestiksen Kokkolan Hermeksessä, jossa hän pelasi kauden loppuun. Huhtikuussa 2016 Westermarck teki vuoden mittaisen jatkosopimuksen Sportin kanssa.


title: Felix Westermarck

text: Kaudella 2016–2017 Westermarck ehti pelata kuusi SM-liigaottelua Sportissa ja yhden Mestis-ottelun lainalla Hermeksessä, kunnes hän ja Jesse Väkelä siirtyivät lokakuussa 2016 loppukaudeksi Espoo Unitediin, joka perustettiin Mestikseen konkurssiin ajautuneen Espoo Bluesin liigajoukkueen tilalle. Vastaavasti Sportiin siirtyi Matti Lamberg. Westermarck voitti kauden päätteeksi Mestis-pronssia.


title: Felix Westermarck

text: Westermarck pelasi alle 18-vuotiaiden MM-kilpailuissa vuonna 2013, jolloin hän voitti pronssia. Westermarck pelasi myös alle 18-vuotiaiden Ivan Hlinkan muistoturnauksessa vuonna 2012, jolloin hän voitti hopeaa ja jakoi neljällä osumallaan Suomen sisäisen maalipörssin voiton Janne Puhakan kanssa. He jakoivat myös joukkueen sisäisen pistepörssin voiton Mika Ilvosen kanssa. Westermarck on kuulunut myös alle 17-vuotiaiden maajoukkueen kapteenistoon.


title: Felix Westermarck

text: Westermarckin isoveli Victor pelaa puolustajana SM-liigajoukkue Vaasan Sportissa.


title: Karl Gustaf Wivolin

text: Karl Gustaf Wivolin (22. maaliskuuta 1822 Halikko – 7. tammikuuta 1883 Viipuri) oli suomalainen rehtori, kirkkoherra ja suomentaja.


title: Karl Gustaf Wivolin

text: Wivolinin vanhemmat olivat varanimismies Elias Wivolin (k. 1846) ja ja Eva Forsström. Hän kävi Turun triviaalikoulua ja pääsi ylioppilaaksi Helsingissä 1843. Wivolin valmistui Helsingin yliopistosta filosofian kandidaatiksi 1848 ja maisteriksi 1850. Papiksi hänet vihittiin Turun hiippakunnassa 1870.


title: Karl Gustaf Wivolin

text: Wivolin toimi Turun yläalkeiskoulun vt. opettajana vuodesta 1849 ja Uudenkaupungin ala-alkeiskoulussa rehtorina vuodesta 1852 ja vt. laulunopettajana vuodesta 1862. Papiksi vihkimisen jälkeen hän oli Pyhtään kirkkoherrana vuodesta 1874 ja Jääsken kirkkoherrana vuodesta 1879 (astui virkaan 1882).


title: Karl Gustaf Wivolin

text: Wivolin perusti Uudessakaupungissa rehtorina ollessaan yhdessä kappalainen J. J. Korsmanin kanssa vuonna 1861 Uudenkaupungin kirjaston.


title: Karl Gustaf Wivolin

text: Wivolin oli naimisissa 1849–1874 Gustava Sjöbergin (k. 1874) kanssa ja vuodesta 1881 Eva Elise Lindholmin kanssa.


title: Hammarberg

text: Hammarberg on sukunimi, jota tavataan muun muassa Suomessa ja Ruotsissa. Tunnettuja nimenkantajia ovat:


title: Metsäsuikerosammal

text: Metsäsuikerosammal ("Sciuro-hypnum oedipodium/curtum") on sukuun "Sciuro-hypnum" kuuluva laji. Verso on litteä, hajanaisesti haarova ja siinä on juurtumahapsia. Lehdet ovat soikeat, siirottavat ja niiden reuna on hieman hampainen. Kasvusto on mattomainen ja maanmyötäinen. Metsäsuikerosammalta esiintyy tuoreilla ja lehtomaisilla kankailla ja korpimetsien mättäillä.


title: 4-dimetyyliaminopyridiini

text: 4-dimetyyliaminopyridiini eli DMAP (CHN) on heterosyklinen pyridiinijohdannaisiin kuuluva orgaaninen yhdiste. Yhdistettä käytetään nukleofiilisena katalyyttinä orgaanisen kemian synteeseissä.


title: 4-dimetyyliaminopyridiini

text: Huoneenlämpötilassa 4-dimetyyliaminopyridiini on valkoista kiteistä ainetta. Yhdiste liukenee hieman veteen ja muodostuva liuos on hieman emäksinen. 4-dimetyyliaminopyridiini on heikko emäs ja sen pK-arvo on 9,5. Aine liukenee useisiin orgaanisiin liuottimiin kuten metanoliin, etanoliin, asetoniin, etyyliasetaattiin ja dikloorimetaaniin.


title: 4-dimetyyliaminopyridiini

text: Teollisessa mittakaavassa 4-dimetyyliaminopyridiiniä valmistetaan lähtemällä pyridiinistä, joka reagoi tionyylikloridin vaikutuksesta muodostaen 4-pyridyylipyridiinikationin. Tämä kationi reagoi joko dimetyyliamiinin tai dimetyyliformamidin kanssa muodostaen 4-dimetyyliaminopyridiiniä. Muita tapoja valmistaa ainetta ovat 2-vinyylipyridiinin ja 4-syanopyridiinin välinen reaktio ja sitä seuraava emäksinen hydrolyysi, 4-pyridonin ja heksametyylifosforiamidin välinen reaktio sekä 4-substituoidun pyridiinijohdannaisen reaktio dimetyyliformamidin kanssa.


title: 4-dimetyyliaminopyridiini

text: 4-dimetyyliaminopyridiiniä käytetään erityisesti katalyyttinä esteröintireaktioissa yhdessä disykloheksyylikarbodi-imidin kanssa. Erityisesti reaktio soveltuu tertiääristen estereiden ja steerisesti estyneiden fenolien esteröintiin sekä markosyklisten laktonien synteeseihin. Yhdistettä käytetään katalyyttinä myös amidien valmistamiseen amiineista ja karboksyylihapoista, alkyloinneissa, Baylis–Hillman-reaktiossa, toisiintumisissa, Dakin–West-reaktiossa ja alkoholien silyloinneissa ja trityloinneissa.


title: Tales of Xillia 2

text: Tales of Xillia 2 () on Namcon "Tales of" -pelisarjaan kuuluva peli, joka on "Tales of Xillian" jatko-osa. Peli julkaistiin Japanissa PlayStation 3:lle vuonna 2013 sekä Yhdysvalloissa ja Euroopassa ja Australiassa vuonna 2014.


title: Tales of Xillia 2

text: Peli sijoittuu vuosi "Tales of Xillian" jälkeen. Sen päähenkilö on Ludger Kresnik. Kresnikin perheellä on kyky siirtyä särkyneisiin ulottuvuuksiin. Koska henki nimeltä Origin ei kykene tukemaan sielujen runsasta määrää, yritys nimeltä Spirius Corporation palkkaa Ludgerin tuhoamaan särkyneet ulottuvuudet pitääkseen maailman tasapainossa.


title: Tales of Xillia 2

text: Isänsä ohjeistamana 8-vuotias tyttö Elle Mel Marta lähtee etsimään Canaanin maata. Mutta juna, johon hän astuu kaapataan ennen sen lähtöä. Ludger Kresnik seuraa Elleä samaan junaan ja yhdessä Jude Mathisin avulla estää hyökkäyksen. Mutta juna törmää ja lääkintähoidon takia Ludger on velkaa Spirius Corporationille 20 miljoonaa galdia. Etsiessään keinoa Canaanin maahan pääsemiseksi sekä velkojen maksamiseksi, Ludger tapaa muut "Tales of Xilliasta" tutut protagonstit, sekä Gaiuksen ja Muzét'n. He saavat tietää Spiriuksen jäljittävän särkyneitä ulottuvuuksia ("fractured dimensions"), eroavuuskatalyyttien ("divergence catalysts") myötä syntyneitä vaihtoehtoisia todellisuuksia. Tietoisena Kresnikin suvun kyvystä astua näihin ulottuvuuksiin ja tuhota katalyytteja, Spiriuksen toimitusjohtaja Bisley Bakur antaa Ludgerille tämän tehtävän, koska suuri henki Origin ei kykene enää tukemaan sielujen runsaslukuisuutta. Samalla Ludgerin on löydettävä myös tehtäväänsä aiemmin hoitanut isoveljensä Julius Kresnik, jota syytetään aiemmasta junakaappauksesta.


title: Tales of Xillia 2

text: Ludgerille ja muille protagonisteille selviää vähitellen, että maailman nykytilanne johtuu 2 000 vuotta vanhasta kokeesta, jonka ovat järjestäneet kolme suurinta henkeä: Origin, Maxwell ja Chronos. Kokeen tarkoitus oli selvittää oliko ihmiskunta säästämisen arvoinen. Ensimmäinen Canaanin maahan päässyt ihminen saisi esittää toiveen Originille, joka täyttäisi sen. Osana koetta, ihmisiä alusta asti halveksinut Chronos oli antanut Kresnikin suvulle voiman nimeltä chromatus: sama voima, joka salli särkyneisiin ulottuvuuksiin siirtymisen ja niiden tuhoamisen. Jos miljoonas eroavuuskatalyytti syntyy ennen kuin kukaan ihminen pääsisi Canaaniin esittämään toiveensa, Origin vapauttaisi kaiken jälleensyntymisprosessista syntyvän miasman käyttäen sitä tuhotakseen kaiken muun paitsi henget. Lisäksi Kresnikin sukuun syntyy aina joka sukupolvi erikoishenkilö, jolla on voima ottaa esineitä särkyneistä ulottuvuuksista ja jota kutsutaan Kresnikin avaimeksi. Nykyiseksi Kresnikin avaimeksi paljastuu Elle, jonka avulla Ludger saa käsiinsä neljä Tiemerkkiä ("Waymarkers").


title: Tales of Xillia 2

text: Etsiessään viidettä ja viimeistä Tiemerkkiä Ludger ja muut saavat tietää Ellen tulevan tulevaisuuteen sijoittuvasta särkyneestä ulottuvuudesta ja että viimeinen Tiemerkki on Ellen isä, Victor, joka on kyseisen ulottuvuuden versio Ludgerista. Victor yrittää tappaa Ludgerin korvatakseen hänet pääulottuvuudessa, mutta kuoleekin itse. Lisäksi selviää, että chromatuksen liika käyttö muuttaa käyttäjän itse eroavuuskatalyytiksi. Ludger huomaa saaneensa oman voimansa Elleltä, joka oli itse alkanut jo muuttua katalyytiksi. Kun kaikki viisi Tiemerkkiä tuodaan yhteen, Canaanin maa tulee näkyviin. Bisley sieppaa Ellen ja lähettää muut agenttinsa pidättelemään Ludgeria ja muita, koska haluaa omana toiveenaan orjuuttaa kaikki henget. Voitettuaan agentit, Ludger ja muut saavat tietää, että päästäkseen Canaaniin oli muodostettava sielusilta uhraamalla joku Kresnikin suvun voimakas jäsen. Bisley uhrasi oman alaisensa, Rideaux'n, päästäkseen sinne. Julius puolestaan tarjoaa itsensä uhriksi Ludgerin ja muiden sisäänpääsylle.


title: Tales of Xillia 2

text: Pelissä on neljä eri lopetusta. Ensimmäinen toteutuu, jos Ludger kieltäytyy tappamasta Juliuksen ja toinen taas, jos Ludger saa velkansa maksettua. Muut lopetukset toteutuvat, jos Ludger ystävineen pääsee Canaanin maahan ja voittavat sekä Chronoksen että Bisleyn, joista jälkimmäinen tekee itsemurhan välttääkseen katalyytiksi muuttumisen. Normaalissa lopetuksessa Origin toteuttaa ryhmän toiveen särkyneiden ulottuvuuksien tuhoutumisesta, mutta silloin Elle katoaa itsekin. Ludgerista tulee vuosien kuluttua Spiriuksen toimitusjohtaja ja hän tapaa pääulottuvuuden version Ellen äidistä, Lara Mel Martasta. Todellisessa lopetuksessa Ludger muuttaa itsensä chromatuksella miljoonanneksi katalyytiksi ennen Elleä, peruen Ellen oman muuttumisen ja kadoten tämän sijasta särkyneiden ulottuvuuksien mukana. Vuosia myöhemmin Elle lukee uutisartikkeleita ystäviensä saavutuksista.


title: Möttölä

text: Möttölä on seuraavien henkilöiden sukunimi:


title: Bifröstin yliopisto

text: Bifröstin yliopisto on yksityinen, itsenäinen ja epäkaupallinen yliopisto, joka sijaitsee Islannissa 30 kilometriä Borgarnesista ja 110 kilometriä Reykjavíkista pohjoiseen. Alun perin yliopisto perustettiin toisen asteen kouluksi Reykjavíkiin vuonna 1918 nimellä Samvinnuskólinn ja vasta vuonna 1955 yliopisto muutti nykyiseen sijaintipaikkaansa Borgarfjörðurin seudulle. 1980–1990-luvuilla oppilaitos alkoi muuntamaan muotoaan yliopistoksi. Vuonna 2006 oppilaitoksen nimi muutettiin Bifröstin kauppakoulusta Bifröstin yliopistoksi.


title: Bifröstin yliopisto

text: Bifröstin yliopisto saa 40 prosenttia tuloistaan Islannin valtiolta, 40 prosenttia lukukausimaksuista ja loput 20 prosenttia tulevat muista lähteistä. Bifröstistä valmistuneisiin kuuluu muun muassa merkittäviä islantilaisia yrittäjiä, johtajia ja poliitikkoja.


title: Bifröstin yliopisto

text: Bifröstin yliopisto on jaettu kolmeen eri yksikköön:


title: Mottola

text: Mottola on kunta ja kaupunki Taranton maakunnassa Apulian alueella kaakkoisessa Italiassa. Kunnan talous perustuu pääasiassa maatalouteen ja elintarviketuotantoon mukaan lukien oliivit, viini, sitrushedelmät ja vihannekset. Myös matkailua ja puusepänteollisuutta on pyritty kehittämään.


title: Mottola (täsmennyssivu)

text: Mottola voi viitata seuraaviin:


title: Minä syytän (vuoden 1948 elokuva)

text: Minä syytän ("All My Sons") on yhdysvaltalaisen Arthur Millerin näytelmään "Kaikki minun poikani" perustuva draamaelokuva vuodelta 1947. Sen on ohjannut Irving Reis ja sen pääosissa näyttelevät Edward G. Robinson ja Burt Lancaster.


title: Minä syytän (vuoden 1948 elokuva)

text: Elokuvan pohjana oleva Arthur Millerin näytelmä sai alkunsa lehtiuutisesta, jossa kerrottiin Curtiss-lentokoneyhtiön lahjoneen ilmavoimien tarkastajat hyväksymään sotilaskoneisiin viallisia moottoreita. Kolme ilmavoimien upseeria tuomittiin virkavelvollisuuksien laiminlyönnistä.


title: Minä syytän (vuoden 1948 elokuva)

text: Joe Keller, lentokoneenosia valmistavan tehtaan toinen omistaja, on pettynyt kun hänen toisesta maailmansodasta palannut poikansa Chris ei aio ryhtyä yrityksen jatkajaksi vaan on menossa naimisiin isän entisen yhtiökumppanin Herbin tyttären kanssa ja muuttamassa Chicagoon.


title: Minä syytän (vuoden 1948 elokuva)

text: Joe ja Herb joutuivat sodan loppuvaiheissa syytteeseen viallisten osien tahallisesta myymisestä ilmavoimille, mutta vain Herb sai vankilatuomion Joen vieritettyä syyn hänen niskoilleen.


title: Minä syytän (vuoden 1948 elokuva)

text: Toinen Kellerin perheen pojista, taistelulentäjä Larry, on ollut kadonneena jo vuosia ja oletettu kuolleeksi. Chrisin morsian Ann seurusteli aiemmin Larryn kanssa, joten avioaikeet Chrisin kanssa huolestuttavat Kellerin perheen äitiä, joka yhä haluaa uskoa Larryn löytyvän.


title: Minä syytän (vuoden 1948 elokuva)

text: Annin lakimiesveli yrittää myös estää avioliiton epärehellisen Kellerin perheen kanssa, ja kaupungissa monet kuiskailevat Joe Kellerin olleen vastuussa lentäjien kuolemista. Ravintolassa muuan sotaleski kutsuu Joeta suoraan tappajaksi.


title: Minä syytän (vuoden 1948 elokuva)

text: Ollessaan vankilassa Annin isää tapaamassa Chris kuulee, miten Joe oli ilmoittautunut sairaaksi sinä päivänä, kun ilmavoimien edustajat tulivat hakemaan osia. Isä Joe myöntää nyt pojalle tienneensä vioista, mutta puolustautuu sillä että osien korjaus olisi vienyt yrityksen konkurssiin. Chris suuttuu ja lyö isäänsä.


title: Minä syytän (vuoden 1948 elokuva)

text: Annin saama kirje Larryltä paljastaa, että poika tiesi isänsä syylliseksi ja aikoi surmata itsensä hävittäjäkoneensa avulla, kun ei voisi kestää perheen häpeää. Tämän kuultuaan Joe Keller murtuu ja tappaa itsensä.


title: Raamattu – alussa loi Jumala...

text: Raamattu – alussa loi Jumala... (myös Raamattu... alussa loi Jumala; ; myös lyhyt nimike "The Bible"; ) on vuonna 1966 ensi-iltansa saanut John Hustonin ohjaama ja Dino De Laurentiisin tuottama yhdysvaltalais-italialainen eeppinen draamaelokuva, joka kertoo Raamatun ensimmäisen Mooseksen kirjan 22 ensimmäistä lukua Aatamista ja Eevasta Iisakiin asti. "Raamattu – alussa loi Jumala..." oli tarkoitus olla ensimmäinen kolmesta elokuvasta, jotka perustuvat Vanhaan testamenttiin, mutta jatko-osia ei koskaan tehty.


title: Raamattu – alussa loi Jumala...

text: "Raamattu – alussa loi Jumala..." -elokuvan tuotantoyhtiönä oli tuottaja De Laurentiisiin oma elokuvayhtiö ja levittäjäyhtiönä 20th Century Fox. Elokuvan keskeisimpiä näyttelijöitä ovat Michael Parks Aatamina, Ulla Bergryd Eevana, Richard Harris Kainina, John Huston Nooana, Stephen Boyd Nimrodina, George C. Scott Abrahamina, Ava Gardner Saarana ja Peter O’Toole kolmena enkelinä. "Raamattu – alussa loi Jumala..." voitti neljä David di Donatello -palkintoa, ja lisäksi elokuva oli ehdokkaana Oscar-palkintoon ja Golden Globeen.


title: Raamattu – alussa loi Jumala...

text: "Raamattu – alussa loi Jumala..." kertoo Raamatun ensimmäisen Mooseksen kirjan ensimmäiset 22 lukua. Elokuva alkaa luomiskertomuksesta, jonka jälkeen elokuva käsittää Aatamin ja Eevan sekä heidän jälkikasvunsa Kainin ja Abelin synkän tarinan, Nooan arkin ja vedenpaisumuksen, Baabelin tornin, Abrahamin koettelemukset ja syntisten Sodoma ja Gomorran hävitykset.


title: Raamattu – alussa loi Jumala...

text: Ulla Bergryd oli antropologiopiskelija Ruotsin Göteborgissa, kun kykyjenetsijä löysi hänet museosta. Bergryd palkattiin nopeasti Eevan rooliin. Ohjaaja John Huston alun perin harkitsi Alec Guinnessia ja Charles Chaplinia Nooan rooliin, mutta Guinness ei ollut tavoitettavissa ja Chaplin kieltäytyi roolista. Huston lopulta päätti itse näytellä Nooan roolin. Ava Gardner oli aluksi ollut vastahakoinen Saaran roolin suhteen, mutta Gardner otti roolin vastaan Hustonin suostuteltua hänet siihen.


title: Raamattu – alussa loi Jumala...

text: Elokuvan budjettina oli 15-18 miljoonaa dollaria, ja se kuvattiin lähinnä Italiassa. Italiassa elokuvan kuvauspaikkoina olivat Rooma, Sardinia, Sisilia ja Roomassa sijaitsevat Dino De Laurentiisin tuotantoyhtiön studiot. Elokuvan kohtauksia otettiin myös Marokossa, Israelissa ja Egyptissä. Elokuvan kuvaukset kestivät yli seitsemän kuukautta toukokuusta joulukuuhun vuonna 1964.


title: Raamattu – alussa loi Jumala...

text: Elokuvan kallein osa oli Nooan arkista kertova tarina, johon kului kolme miljoonaa dollaria. Arkin rakentamiseen tarvittiin yli 500 työntekijää, ja tarinassa käytetyt eläimet lainattiin saksalaisesta eläintarhasta.


title: Raamattu – alussa loi Jumala...

text: "Raamattu – alussa loi Jumala..." sai Yhdysvaltain ensi-iltansa New Yorkin Leow’s State Theatressa 28. syyskuuta vuonna 1966. Ensi-illan jälkeisenä päivänä Ava Gardner sanoi, että hän ei ollut elämänsä aikana koskaan nauttinut yhtä paljon kuin "Raamattu – alussa loi Jumala..." -elokuvan tekemistä. Elokuva osoittautui suureksi yleisömenestykseksi. Alkuperäisen teatterilevityksensä aikana "Raamattu – alussa loi Jumala..." tuotti Yhdysvalloissa 15 miljoonaa dollaria, joka on noussut melkein 35:een miljoonaan dollariin. 20th Century Fox vastasi elokuvan levityksestä Yhdysvalloissa vuonna 1966. Suomessa elokuva sai ensi-iltansa 11. marraskuuta 1966 Savoy-elokuvateatterissa. Ilmestyessään "Raamattu – alussa loi Jumala..." sai kriitikoilta myönteiset arvostelut.


title: Raamattu – alussa loi Jumala...

text: "Raamattu – alussa loi Jumala..." on julkaistu VHS:nä, DVD:nä ja Blu-raynä. Elokuva julkaistiin Yhdysvalloissa VHS:nä vuonna 1995, DVD:nä vuonna 2001 ja Blu-raynä vuonna 2011. Suomessa elokuva julkaistiin DVD:nä 16. kesäkuuta 2006 ja Blu-raynä 29. elokuuta 2014.


title: Iivari Wallenius

text: Iivari Valdemar Wallenius, sukunimi vuodesta 1905 "Vanaja" (30. syyskuuta 1869 Hämeenlinna – 17. helmikuuta 1937 Turku) oli suomalainen rehtori ja suomentaja.


title: Iivari Wallenius

text: Walleniuksen vanhemmat olivat muurari Oskar Wallenius ja Maria Fredrika Fräntilä. Hän pääsi ylioppilaaksi 1890 Hämeenlinnan lyseosta ja valmistui Helsingin yliopistosta filosofian kandidaatiksi 1894 ja maisteriksi 1895. Wallenius opiskeli Kazanissa 1896 ja Moskovassa 1898–1900. Hän teki myös tutkimusmatkat Itä-Siperiaan 1896 sekä Siperiaan, Turkestaniin ja Kiinaan 1897.


title: Iivari Wallenius

text: Wallenius toimi Turun suomalaisessa reaalilyseossa venäjän kielen lehtorina 1904–1937 ja hän oli myös koulun rehtorina vuodesta 1920 alkaen. Wallenius toimi lisäksi Turun kauppaopiston suomen- ja venäjänkielen opettajana 1910–1920 ja hän oli Turun kaupunginvaltuuston jäsenenä 1918–1925.


title: Iivari Wallenius

text: Wallenius oli naimisissa vuodesta 1903 Bertha Hagelbergin kanssa.


title: Iivari Wallenius

text: Nimellä "Iivari Wallenius":


title: Kolme poikaani

text: Kolme poikaani ("My Three Sons") on yhdysvaltalainen televisiosarja, jota tuotettiin 12 tuotantokautta vuodesta 1960 vuoteen 1972. Sen pääosaa, leskeksi jäänyttä lentokoneinsinööriä ja kolmen pojan yksinhuoltajaisää Steven Douglasia esittää Fred MacMurray. Hänen alkuperäiset kolme poikaansa ovat college-opiskelija Mike (Tim Considine), high schoolia käyvä Robbie (Don Grady) ja kuopus Chip (Stanley Livingston).


title: Kolme poikaani

text: Sarjan alussa William Frawleyn esittämä poikien äidinisä asui samassa taloudessa. Frawleyn terveyden heikennyttyä hänet korvasi isoisän veljeä esittänyt William Demarest. Syksyllä 1965 vanhin poika Mike kirjoitettiin ulos sarjasta ja naimisiin, mutta uudeksi kolmanneksi pojaksi tuli adoptiopoika Ernie. Häntä näytteli Chipin näyttelijän oikea veli Barry Livingston. Sarjan viimeisinä vuosina Steven Douglas menee uusiin naimisiin ja saa tämän myötä perheeseensä myös tyttären, Dorothyn.


title: Kolme poikaani

text: Suomessa "Kolme poikaani" kuului Mainos-TV:n keskiviikko-ohjelmistoon ainakin vuosina 1967–1968.


title: Kampanja

text: Kampanja viittaa tietynlaisiin operaatioihin, joilla on yleensä päämäärä. Kampanjoita ovat esimerkiksi:


title: Pihtijokikorento

text: Pihtijokikorento ("Onychogomphus forcipatus") on jokikorentoihin kuuluva sudenkorento, jonka näkyvin tuntomerkki ovat suuret ja pihtimäiset perälisäkkeet takaruumiin kärjessä.


title: Pihtijokikorento

text: Pihtijokikorennon koiraalla on huomattavan suurikokoiset ja pihtimäiset perälisäkkeet. Naaraalla puolestaan on pienemmät ja vaaleat perälisäkkeet. Naaraan takaruumis on muilta osin koiraan takaruumista paksumpi. Lajilla on keskiruumiin kyljillä voimakkaan tumma kuviointi, ja takaruumiin peräpään 8. ja 9. jaoke ovat mustat selkäpuolelta. Korennon jaloissa on mustan ohella keltaista.


title: Pihtijokikorento

text: Pihtijokikorennon takaruumis on 33–38 mm pitkä ja takasiipi 27–34 mm pitkä.


title: Pihtijokikorento

text: Lajin aikuisia yksilöitä tavataan Suomessa kesäkuun puolivälistä elokuun puoliväliin. Heinäkuu on päälentoaikaa.


title: Pihtijokikorento

text: Pihtijokikorentokoirailla on jokialueilla reviirejä useiden muiden sudenkorentojen tapaan. Koirailla on tapana pyrähtää ajoittain lyhyeen lentoon ja palata takaisin samaan paikkaan tai lähtöpaikan lähelle.


title: Pihtijokikorento

text: Pihtijokikorento elää yleisenä Manner-Euroopassa, Pohjois-Afrikan rannikoilla ja lounaisessa Aasiassa Uralille ja Iraniin asti. Suomessa pihtijokikorento on jokseenkin harvinainen. Sen elinaluetta ovat etenkin Etelä-Suomen järvialueet.


title: Pihtijokikorento

text: Laji elää pienillä ja keskisuurilla joilla ja suosii nopeasti virtaavia sora- tai kivikkopohjaisia jokia. Toukkavaiheen yksilöitä saattaa kuitenkin elää myös jokien ulkopuolella, kuten suurten järvien tuulisilla rantavesillä.


title: Max Alfthan

text: Max Alfthan voi tarkoittaa ainakin seuraavia henkilöitä:


title: William Inge

text: William Motter Inge (3. toukokuuta 1913 Independence, Kansas – 10. kesäkuuta 1973 Los Angeles) oli yhdysvaltalainen käsikirjoittaja, näytelmäkirjailija ja näyttelijä. Häntä pidetään Yhdysvaltojen Keskilännen kuvaajana, ja hänen tarinoidensa päähenkilöt ovat usein yksinäisiä ja seksuaalisesti ahdistuneita.


title: William Inge

text: Inge suoritti bachelor-tutkinnon teatteritaiteessa Kansasin yliopistossa ja opetti sitten 1937–1938 englantia high schoolissa Kansasin Columbuksessa. Suoritettuaan master-tutkinnon hän opetti Stephens Collegessa Missourin Columbiassa 1938-1943.


title: William Inge

text: Inge toimi teatterikriitikkona St Louis Star-Times -sanomalehdessä ja Tennessee Williamsin rohkaisemana kirjoitti ensimmäisen näytelmänsä "Farther Off from Heaven", joka kantaesitettiin Dallasissa, Texasissa 1947.


title: William Inge

text: Monet hänen näytelmänsä on sovitettu elokuviksi, kuten "Tule takaisin, pikku Sheba" (1952) ja "Bussipysäkki" (1956). Näytelmä "Picnic" voitti Pulitzer-palkinnon ja New York Drama Critics’ Circlen palkinnon. Sen pohjalta tehtiin elokuva "Rakkauden huviretki" (1955). Myös näytelmää on esitetty Suomessa tällä nimellä.


title: Global Poker Index

text: Global Poker Index (GPI) on pokerissa käytettävä ranking-järjestelmä. Se listaa pokerinpelaajat ja laittaa ne paremmuusjärjestykseen turnausmenestyksen perusteella. Ranking päivittyy viikoittain ja pelaavat saavat pisteitä kaikista rahasijoistaan mikäli turnauksen sisäänonsto on ollut vähintään 1500 dollaria ja jos turnauksessa on ollut mukana yli 21 pelaajaa.


title: Global Poker Index

text: Suomalaisista GPI-rankingissa parhaiten sijoittunut on tällä hetkellä Kimmo Kurko, joka valittiin vuoden 2013 parhaimmaksi suomalaiseksi pokerinpelaajaksi.


title: U-571 (elokuva)

text: U-571 on vuonna 2000 ensi-iltansa saanut sukellusvene-elokuva. Elokuva perustuu löyhästi U-110:n kaappaukseen toisessa maailmansodassa. Elokuvan on ohjannut Jonathan Mostow.


title: U-571 (elokuva)

text: "Kevät 1942. Hitlerin sukellusveneet tekevät tuhojaan Pohjois-Atlantilla. Yli 1000 liittoutuneiden aluksen uppoaminen uhkaa huoltolinjoja. Pystymättä murtamaan U-Veneiden radiokoodeja liittoutuneet kamppailevat sokeina saksalaisten hyökkäyksiä vastaan."


title: U-571 (elokuva)

text: Sukellusvene U-571 vaurioituu brittihävittäjän syvyyspommien iskuista. Sukellusvene lähettää hätäviestin Berliiniin Enigma-laitteella. Samanaikaisesti kapteeniluutnantti Tyler miehistöineen juhlii kerholla. Juhlinta kuitenkin keskeytyy ja miehistö määrätään töihin. Satamassa he huomaavat että sukellusvene S-33 on muutettu muistuttamaan saksalaissukellusvenettä. Sukellusvene miehistöineen määrätään Operaatio Troijan hevoseen, jonka tarkoituksena on esittää saksalaisten huoltosukellusvenettä ja vallata saksalaissukellusvene miehistöineen ja kaapata Enigma-laite.


title: U-571 (elokuva)

text: S-33 saapuu saksalaissukellusveneen luo, jonka jälkeen Tyler miehistöineen valtaa sukellusveneen onnistuneesti. Siirrettyään sukellusveneen miehistön S-33:een, aluksen päällikkö Dahlgren huomaa tulevan torpedon, joka osuu S-33:n upottaen sen. Tyler ja jäljelle jääneet miehet jotka olivat U-veneellä näkevät S-33:n tuhon ja Tyler ottaa päällikkyyden Dahlgrenin hukuttua ja määrää U-veneen sukeltamaan. He onnistuvat upottamaan saksalaisten huoltosukellusveneen merenalaisessa kamppailussa. Etsiessään eloonjääneitä pinnalta he pelastavat saksalaismiehen, joka osoittautuu myöhemmin saksalaissukellusveneen päälliköksi valehdellen olevansa sähkömies.


title: U-571 (elokuva)

text: Onnistuttuaan korjaamaan U-veneen koneet Tyler määrää veneen matkaamaan englantiin. Matkalla saksalaismies ampuu yhden miehistön jäsenen mutta hänet vangitaan. Myöhemmin he kohtaavat saksalaisten tiedustelulentokoneen ja hävittäjän, jonka miehistö ei tiedä mitään kaappauksesta. Tyler määrää tuhoamaan kansitykillä hävittäjän radiohuoneen, jotta he eivät voi lähettää viestiä Enigman paljastumisesta. Isku onnistuu ja U-vene sukeltaa hävittäjän ali ja joutuu väistelemään hävittäjän syvyyspommeja. Tyler määrää ampumaan roskia keulaputkista lavastaakseen sukellusveneen tuhoutumisen. Päästäkseen syvyyspommien alle Tyler määrää veneen sukeltamaan maksimisyvyyteen 200 metriin. Paine kuitenkin aiheuttaa rajuja vuotoja, joiden seurauksena veneen on pintauduttava. Tyler määrää Triggerin korjaamaan vuodon pilssissä palauttaakseen paineen torpedoputkeen.


title: U-571 (elokuva)

text: Vangittu saksalaismies onnistuu morsettamaan viestin sukellusveneestä hävittäjälle ennen kuin hänet tapetaan. Trigger saa paikattua toisen vuotokohdista, mutta ei ylety kauimmaisena olevaan. Tyler kuitenkin kannustaa Triggeriä jatkamaan loppuun asti. Sukellusveneen pintauduttua hävittäjä onnistuu ampumaan sukellusvenettä, jolloin Trigger jää loukkuun pilssiin ja hukkuu, mutta ehtii paikata viimeisen vuotokohdan, jonka jälkeen torpedo saadaan ammuttua onnistuneesti. Torpedo osuu hävittäjään räjäyttäen sen kahtia. Tämän jälkeen Tyler ja miehistö pakenevat sukellusveneestä Enigman kanssa ennen veneen uppoamista. Myöhemmin yhdysvaltain laivaston PBY Catalina lentokone pelastaa heidät.


title: U-571 (elokuva)

text:
"Elokuva on omistettu urheille liittoutuneiden merimiehille, jotka vaaransivat henkensä siepatessaan Enigma-aineistoa.
9.5.1941 HMS Aubretia ja HMS Bulldog sieppasivat Enigma-laitteen U-110:stä.
30.10.1942 HMS Petard sieppasi U-559:n säätietosalakirjoittimen.
4.6.1944 Yhdysvaltain laivasto-osasto sieppasi koodikirjoja U-505:stä."


title: Tonnerre-luokka

text: Tonnerre-luokka oli Ranskan laivaston kahden aluksen muodostama monitoriluokka.


title: Tempête-luokka

text: Tempête-luokka oli Ranskan laivaston kahden aluksen muodostama monitoriluokka.


title: Kanavamania

text: Kanavamania oli kiihkeä vesiliikenteeseen käytettävien kanavien rakentamiskausi 1790- ja 1810-vuosikymmenten aikana Englannissa ja Walesissa. Kanavien rakentamiseen liittyi huomattavaa taloudellista keinottelua 1790-luvun alussa.


title: Kanavamania

text: Varhaisimpien kanavahankkeiden taustalla olivat yleensä kauppiaiden, tehtailijoiden ja kaivosten omistajien kuljetustarpeet. Tällainen oli esimerkiksi kanava, joka rakennettiin kivihiilen kuljettamiseksi Worsleystä Manchesteriin. Huolimatta kanavan korkeista rakennuskustannuksista, kivihiilen hinta laski 50 prosenttia pian kanavan avaamisen jälkeen. Taloudellinen menestys sai sijoittajat kiinnostumaan kanavista. Pitkään jatkunut taloudellisesti suotuisa aikakausi kasvatti ihmisten varallisuutta ja tuottoisia kohteita pääomilleen etsivien sijoittajien määrää. Tämä johti vähemmän harkittuihin spekulaatioihin.


title: Kanavamania

text: Uusia kanavahankkeita esiteltiin lukuisia. Muutamassa vuodessa niiden määrä kasvoi kymmenillä. Osa kanavamanian aikakauden hankkeista oli taloudellisesti kannattavia. Silti useat hankkeet kuten Hereford–Gloucester, eivät kyenneet jakamaan sijoittajille osinkoa.


title: Kanavamania

text: Vastaavan tyyppinen taloudelliseen spekulaatioon kytkeytyvä rakentamisinnostus koettiin myöhemmin rautatiemanian aikana.


title: Vaajakoski (lehti)

text: Vaajakoski oli paikallislehti, joka ilmestyi Vaajakoskella ja Jyskässä vuosina 1970–1980 Ha-Mi-kustantamon julkaisemana sekä 1992–1994 Nipi-yhtiön ilmaisjakelulehtenä. 1970-luvulla lehden päätoimittaja oli Mauno Ihanti.


title: Mauritz Hammarberg

text: Lars Mauritz Fabian Hammarberg (20. tammikuuta 1871 Nackan kunta, Ruotsi - 1947) oli ruotsalainen puutarha-arkkitehti. Vuosina 1906–1936 hän toimi Tukholman kaupunginpuutarhurina.


title: Mauritz Hammarberg

text: Hammarberg hankki kokemusta puutarha-alalta useissa Ruotsin kartanoissa. Vuosina 1889-1891 hän työskenteli Suomessa Helsingissä Helsingin kaupunginpuutarhassa. Hän valmistui vuonna 1893 Ruotsin kuninkaallisen maatalousakatemian puutarhakoulusta ja teki vuosina 1894-1898 opintomatkoja Saksaan, Englantiin ja Ranskaan.


title: Mauritz Hammarberg

text: Vuosina 1898-1906 Hammarberg toimi kaupunginpuutarhurina Turussa Suomessa. Hammarbergin suunnitelmiin perustuvat muun muassa Turun Kupittaanpuiston ensimmäiset lintulammikot vuodelta 1905 ja vuonna 1912 avattu Kupittaan maauimala. Vuonna 1906 Hammarberg palasi Ruotsiin ja työskenteli siellä Tukholman kaupunginpuutarhurina vuoteen 1936. Tuona aikana hän suunnitteli kaupunkiin useita puistoja, joihin kuuluu muiden muassa vuosina 1929-30 toteutettu Nobelparken.


title: Viktor Blom

text: Viktor Blom (s. 26. syyskuuta 1990) on ruotsalainen pokeriammattilainen, joka nousi pokerikansan tietoisuuteen loppuvuodesta 2009 pelaamalla samanaikaisesti muita huippupelaajia vastaan netin suurimmissa käteispeleissä. Siitä lähtien hän on ollut yksi nettipokerin seuratuimmista pelaajista.


title: Viktor Blom

text: Blom on pitkälti nettipokerinpelaaja, mutta häneltä löytyy kuitenkin muutamia hyviä tuloksia myös livepokerin puolelta. Hänen merkittävin liveturnausvoittonsa on vuodelta 2012, jolloin hän voitti Pokerstars Carribbean Adventuren sadantuhannen dollarin Super High Rollerin. Hän kuittasi voitostaan yli 1,2 miljoonaa yhdysvaltain dollaria.


title: Viktor Blom

text: Blomin vahvuuksiin kuuluu aggressiivinen ja määrätietoinen pelitapa sekä kyky ajatella pokerissa käytettäviä pelimerkkejä pelkkinä pisteinä. Blom ei pelkää ottaa riskejä ja tämä näkyy monesti myös hänen kovastikin ailahtelevissa tuloskäyrissään. Blomin ja Patrik Antoniuksen välinen jako on rahamäärällisesti mitattuna suurin yksittäinen internetissä koskaan pelattu pokerikäsi.


title: Viktor Blom

text: Blom tunnetaan parhaiten nimimerkillä Isildur1 ja hän kuuluu Full Tilt Pokerin sponsoroimiin ammattilaispelaajiin.


title: Ketti Frings

text: Ketti Frings (alkujaan "Katherine Hartley", 28. helmikuuta 1909 Columbus (Ohio), Ohio – 11. helmikuuta 1981 Los Angeles, Kalifornia) oli yhdysvaltalainen kirjailija, näytelmäkirjailija ja käsikirjoittaja. Hän voitti Pulitzer-palkinnon vuonna 1958.


title: Ketti Frings

text: Frings aloitti työuransa copywriterina ja eteni sitten feature-juttujen kirjoittajaksi United Press Internationalilla. Vuonna 1941 hänen romaaninsa "Hold Back the Dawn" sovitettiin elokuvaksi "Yö on liian lyhyt" (ohjaus Mitchell Leisen). Hänen ensimmäinen New Yorkin Broadwaylla esitetty näytelmänsä oli vuoden 1942 "Mr. Sycamore", pääosissa Lillian Gish ja Stuart Erwin.


title: Ketti Frings

text: Ketti Fringsin elokuvakäsikirjoituksiin lukeutuvat "Guest in the House" (1944), "Rikollista himoa" (1948), "Tie lakia pakoon" (1950), "Tule takaisin, pikku Sheba" (1952, William Ingen näytelmästä), "Kaksoiselämän varjossa" (1954), "Olet tuhonnut minut" (1955) ja "Ole aina luonani" (1955).


title: Ketti Frings

text: Frings sovitti Thomas Wolfen romaanin "Look Homeward, Angel" samannimiseksi näytelmäksi, joka kantaesitettiin Broadwayllä 1957 ja sai 564 esitystä Ethel Barrymore -teatterissa. Produktio sai kuusi Tony-palkintoehdokkuutta, Pulitzer-palkinnon ja New York Drama Critics’ Circlen palkinnon vuoden parhaana näytelmänä. The Los Angeles Times -sanomalehti nimesi Fringsin Vuoden naiseksi 1958.


title: Maun

text: Maun on kaupunki Botswanan pohjoisosissa. Se on North-West Districtin pääkaupunki, ja siellä oli vuoden 2011 väestönlaskennan mukaan 55 784 asukasta. Maun sijaitsee Okavangon suiston eteläisimmillä reuna-alueilla, ja sen läpi virtaa Thamalakanejoki. Kaupunki on levittäytynyt muutamien kilometrien alueelle, mutta siltä puuttuu varsinainen keskusta.


title: Maun

text: Maun on merkittävä kauttakulkukaupunki Botswanan suosituimpaan matkailukohteeseen Okavangon suistolle. Turistien määrä alkoi dramaattisesti kasvaa 1980-luvulla, minkä seurauksena kaupunkiin on tullut monia safariyrityksiä, moderneja kauppakeskuksia, kauppoja, hotelleja ja vierastaloja. Maunissa sijaitsee lentoasema, joka on Botswanan toiseksi vilkkain lentoasema.


title: Carl Alfthan

text: Carl Johan Woldemar Alfthan (, "Vladimir Aleksejevitš Alftan"; 29. huhtikuuta 1860 Bežetsk, Tverin kuvernementti, Venäjä – 19. joulukuuta 1940 Helsinki) oli Venäjän keisarikunnan armeijassa palvellut suomalainen kenraaliluutnantti, joka toimi komentajana ensimmäisessä maailmansodassa.


title: Carl Alfthan

text: Carl Alfthanin isä oli Venäjän armeijassa koko ikänsä palvellut kenraaliluutnantti Alexis Alfthan. Alfthan kävi Suomessa Haminan kadettikoulun 1873–1879 ja sen jälkeen Pietarissa Nikolain ratsuväkikoulun. Palveltuaan kuusi vuotta upseerina Henkikaartin ulaanirykmentissä hän suoritti 1887–1889 yleisesikunta-akatemian ja toimi vuodesta 1890 esikuntaupseerina. Hänet ylennettiin 1893 everstiluutnantiksi ja komennettiin eteläisen Ussurin alueen joukkojen komentajan erikoistehtäviin. Kiinan–Japanin sodan aikana Alfthan lähetettiin 1896 puoli vuotta kestäneelle tiedustelumatkalle vasta itsenäistyneeseen Koreaan ja palkittiin seuraavana vuonna everstin arvolla. Sen jälkeen hän oli kuuden vuoden ajan esikuntatehtävissä Kaukasiassa ja vuosina 1903–1904 113. Staraja Russan jalkaväkirykmentin komentajana Kiovassa.


title: Carl Alfthan

text: Venäjän–Japanin sodan alussa Alfthan nimitettiin 77. tenginiläisen jalkaväkirykmentin komentajaksi Kutaisiin, mistä hänet kuitenkin pian siirrettiin Tbilisin sotilaskuvernööriksi Georgiaan ja Kaukasian rautateiden sotilasylivalvojaksi ja vuoden 1904 aikana edelleen Jelisavetpolin sotilaskuverööriksi. Sodan jälkeen hänet ylennettiin 1905 kenraalimajuriksi. Alfthan toimi 1906–1907 Mihailovin linnoituksen komendanttina Batumissa ja 1907–1908 Dagestanin sotilaskuvernöörinä, jolloin hän tilapäisesti tukahdutti armenialaisten ja tataarien väliset väkivaltaisuudet. Hän erosi palveluksesta 1908, mutta palasi jo seuraavana vuonna prikaatinkomentajaksi.


title: Carl Alfthan

text: Ensimmäisen maailmansodan alussa Alfthan toimi 78. jalkaväkidivisioonan komentajana ja saavutti menestystä eräissä sodan ensiviikkoina itävaltalaisia vastaan käydyissä taisteluissa. Tammi–helmikuussa 1915 hän komensi Taka-Karpatiassa 78. jalkaväkidivisioonasta muodostettua Stryin ryhmää ja onnistui viivyttämään saksalaisten hyökkäystä Karpaattien yli. Hänet palkittiin ylennyksellä kenraaliluutnantiksi ja 3. luokan Pyhän Yrjön ristillä, jota ei ole myönnetty kenellekään muulle suomalaiselle kadettiupseerille. Toukokuussa 1915 Alfthan nimitettiin ensin 9. ja pian 12. armeijakunnan komentajaksi, mistä hänet siirrettiin saman vuoden elokuussa 3. armeijakunnan komentajaksi pohjoiselle rintamalle. Hän ajautui kuitenkin erimielisyyksiin esimiestensä kanssa ja pyysi eroa huhtikuussa 1916.


title: Carl Alfthan

text: Alfthanin puoliso oli vuodesta 1909 kreikkalaisen kenraalin tytär Sofia Mavrokordatos. Vaimonsa kuoltua kesäkuussa 1917 Alfthan asettui asumaan Rylskiin Kurskin kuvernementtiin. Puna-armeijan vallattua kaupungin vuonna 1919 bolševikit vangitsivat hänet ja veivät vankina Kurskiin, josta hän onnistui pakenemaan, mutta jäi uudelleen kiinni. Valkoiset vapauttivat hänet vallattuaan Rylskin tilapäisesti takaisin. Vuonna 1920 Alfthan muutti asumaan Pjatigorskiin Kaukasiaan, josta hän pääsi Venäjän sisällissodan päätyttyä siirtymään 1922 Pietariin ja kesäkuussa 1923 Suomeen. Hän asui loppuikänsä Helsingissä. Eräiden tietojen mukaan hän oli valkoisen emigranttijärjestö ROVS:n ja venäläisten sotainvalidien liiton Suomen-johtaja.


title: Jaakko S. Ketola

text: Ketolan vanhemmat olivat muurari Johan Jakob Hermansson ja Sofia Elisabet Sobolewsky. Hän pääsi ylioppilaaksi 1904 yksityisesti Helsingin reaalilyseosta. Ketola toimi saarnaajana Akseli Skutnabbin perustamssa Evankeliset ystävät-liikkeessä. Hän suomensi C. H. Mac Intoshin ensimmäisen, toisen ja kolmannen Mooseksen kirjan selitysteokset nimimerkillä "J. S. K".


title: Jaakko S. Ketola

text: Ketola suomensi 1912 ruotsin kielestä kirjailija Matilda Roslin-Kalliolan teoksen "Mietteitä Gogin sodasta". Kirja sisälsi kuvauksen Roslin-Kalliolan sedän Merikarvialla kirkkoherrana toimineen Gustaf Nyholmin kokemasta näystä lopunajan tapahtumista. Nyholm kertoi tästä näystä Roslin-Kalliolalle joka kirjoitti sen muistiin. Hän julkaisi sen setänsä pyynnöstä vasta 40 vuotta myöhemmin Ruotsissa.


title: Jaakko S. Ketola

text: Kirjan suomennos johti vuonna 1913 syytteisiin majesteettirikoksesta Roslin-Kalliolaa, suomentajaa Ketolaa ja kustantajaa turkulaista valokuvaajaa Hjalmar Renwallia vastaan. Turun hovioikeus vapautti syytetyt lokakuussa 1914 mutta prokuraattori Konstantin Kasanski valitti päätöksestä Suomen senaattiin. Hovioikeus käsitteli jutun uudestaan ja tuomitsi tammikuussa 1916 Ketolan ja Renwalln puoleksi vuodeksi vankeuteen majesteettirikoksesta mutta sen sijaan kirjailija Roslin-Kalliola ei saanut tuomiota. Armahdusmanifesti lyhensi tuomiot neljään kuukauteen jotka Renwall istui Turun lääninvankilassa ja Ketola Katajanokan vankilassa. Ketola suomensi vankeusaikanaan C. H. Mac Intoshin kolmannen Mooseksen kirjan selityksen.


title: Jaakko S. Ketola

text: Jaakko S. Ketola oli naimisissa Katri Harjusen (1885–1956) kanssa.


title: Veera Välimaa

text: Veera Annika Välimaa (s. 13. maaliskuuta 1996 Tampere) on suomalainen koripalloilija.


title: Veera Välimaa

text: Raholan Pyrkivän kasvatti Välimaa aloitti koripallon 3–4-vuotiaana seuran palloilukoulussa. Hän edusti kasvattajaseuransa nuorisojoukkueita kevääseen 2011 asti, jolloin hän siirtyi Tampereen Pyrintöön. Välimaa pelasi Pyrinnössä sekä naisten I-divisioonaa pelanneessa edustusjoukkueessa että seuran nuorisojuokkueissa kolmen kauden ajan. Kaudeksi 2014–2015 Pyrintö nousi Naisten Korisliigaan, ja Välimaa teki seuran kanssa pelaajasopimuksen. Naisten pääsarjadebyytissään 11. lokakuuta 2014 Välimaa teki Peli-Karhuja vastaan neljä pistettä ja otti kolme levypalloa. Harjoittelu terveenä ja laadukkasti alkoi kauden edetessä näkyä Välimaan otteissa, ja 30. marraskuuta hän teki Peli-Karhuja vastaan Korisliigan senhetkisen piste-ennätyksensä, 20 pistettä. Pyrintö sijoittui runkosarjassa yhdeksänneksi pudoten kahdeksan parhaan joukkueen pudotuspeleistä. Välimaa pelasi runkosarjan 5,7 pisteen ja 3,3 levypallon keskiarvoilla.


title: Veera Välimaa

text: Välimaa pelasi 43 B-nuorten maaottelua 4,6 pisteen keskiarvolla ja neljä A-nuorten maaottelua 2,0 pisteen keskiarvolla.


title: Gary Webb

text: Gary Stephen Webb (31. elokuuta 1955 – 10. joulukuuta 2004) oli yhdysvaltalainen tutkiva journalisti, jonka artikkelisarja "Dark Alliance" julkaistiin "San Jose Mercury News" -lehdessä vuonna 1996. Webb tutki Nicaraguan contrien 1980-luvulla käymää kokaiinikauppaa, jolla he rahoittivat toimintaansa. Webbin mukaan CIA tiesi huumekaupasta, jonka merkittävä kohdemaa Yhdysvallat oli, ja Ronald Reaganin hallinto suojeli joitakin henkilöitä joutumasta syytteeseen.


title: Gary Webb

text: "Dark Alliance" oli vuoden 1996 puhutuin lehtijuttu Yhdysvalloissa ja yksi vuosikymmenen merkittävimmistä. Juttu vaikutti internetin yleistymiseen, koska Webb julkaisi todistusaineistoa netissä ja monet käyttivät nettiä ensimmäisen kerran elämässään nähdäkseen juttuun liittyviä todisteita ja artikkeleita. Valtamediassa "Dark Alliance" ei saanut hyvää vastaanottoa ja sen uskottavuutta epäiltiin. Webb siirrettiin toisiin tehtäviin työpaikallaan ja lopulta hän irtisanoutui.


title: Gary Webb

text: Maaliskuussa 1998 CIA julkisti oman tutkimusraportin, jossa se myönsi että tiedustelupalvelu oli peitellyt contrien huumesalakuljetuksia yli kymmenen vuotta. Raportti ei herättänyt tuolloin suurta huomiota muun muassa siksi, että Lewinsky-skandaali oli silloin kuumimmillaan ja tiedotusvälineet keskittyivät mieluummin siihen. Webbille CIA:n raportin julkistamisesta ei koitunut mitään arvostuksen nousua eikä parannusta työtilanteeseen.


title: Gary Webb

text: Joulukuussa 2004 Webb löydettiin kuolleena. Kuolinsyyksi todettiin itsemurha, vaikka häntä oli ammuttu kahdesti päähän.


title: Gary Webb

text: Lokakuussa 2014 sai ensi-iltansa Gary Webbistä ja "Dark Alliancesta" kertova elokuva "Kill the Messenger". Sen on tuottanut Jeremy Renner, joka näyttelee elokuvan pääroolin.


title: Wessmanni

text: Wessmanni on Vaajakoskella vuodesta 1996 ilmestynyt paikallislehti. Sen kustantajia ovat olleet Uutismanni, Joutsan Seutu ja nykyisin Rypäleravintolat. Sen nimi viittaa Vaajakosken keskustaan, Wessmanninmäkeen.


title: Anton von Saltza

text: Anton Jegorovitš von Saltza (, "Zaltsa"; 22. lokakuuta 1843 – 9. maaliskuuta 1916 Pietari) oli venäläinen kenraali ja paroni.


title: Anton von Saltza

text: Saltza osallistui vuoden 1863 Puolan kapinan kukistamiseen ja 1877–1878 Turkin sotaan, jonka aikana hän toimi ylipäällikön, suuriruhtinas Mihail Nikolajevitšin adjutanttina. Saltza oli vuoden 1905 elokuun alusta aina marraskuuhun 1906 Venäjän 22. armeijakunnan komentajana. Kyseinen armeijakunta oli hieman aiemmin muodostettu Suomeen sijoitetuista venäläisistä joukoista Suomen sotilaspiirin lakkauttamisen yhteydessä. Saltzan välit Suomen kenraalikuvernöörinä toimineeseen kenraali Ivan Obolenskiin olivat huonot ja heidän kankea yhteistyönsä oli keskeisiä syitä siihen, että Suomen venäläiset joukot jäivät voimattomiksi vuoden 1905 suurlakon aikana. Horjuva ja päättämätön Obolenski ehdotti lakkoviikon aikana useasti Helsingin pommittamista kaupungin edustalle ankkuroiduista sotalaivoista, mutta Saltza torjui jokaisella kerralla ehdotuksen epärealistisena. Obolenskin jouduttua pian lakon jälkeen eroamaan virastaan Saltza toimi marraskuussa 1905 hetken aikaa Suomen vt. kenraalikuvernöörinä.


title: Anton von Saltza

text: Suomesta Saltza siirtyi vuoden 1906 syksyllä Venäjän 1. armeijakunnan komentajaksi. Vuonna 1908 hänet ylennettiin jalkaväenkenraaliksi ja nimitettiin Kiovan sotilaspiirin apulaiskomentajaksi. Vuonna 1912 hänestä tuli Kazanin sotilaspiirin komentaja. Ensimmäisen maailmansodan puhjettua Saltzasta tuli sotilaspiirinsä alueelta kootun Venäjän 4. armeijan komentaja. Heti sodan alussa 23.–24. elokuuta 1914 käydyssä Kraśnikin taistelussa hän joutui kuitenkin perääntymään itävaltalaisen kenraali Viktor von Danklin joukkojen tieltä ja kärsi suuret tappiot. Hänet korvattiin jo 25. elokuuta kenraali Aleksei Evertillä. Saltza ei saanut enää rintamakomentajan tehtäviä, ja hänet nimitettiin sen sijaan marraskuussa 1914 Pietari-Paavalin linnoituksen komentajaksi ja sotainvalidihuollosta vastanneen Aleksanterin komitean jäseneksi.


title: Jarmo Tolvanen

text: Jarmo Tolvanen (s. 21. helmikuuta 1956 Karhula) on suomalainen jääkiekkovalmentaja ja entinen puolustaja. Hän toimii Unkarin maajoukkueen päävalmentajana.


title: Jarmo Tolvanen

text: Tolvanen debytoi Hämeenlinnan Pallokerhon miesten joukkueessa vain 16-vuotiaana Suomen sarjassa kaudella 1972–1973. Kaudesta 1974–1975 joukkue pelasi sen tilalle perustetussa I-divisioonassa. Tolvanen lopetti HPK:ssa pelaajauransa kevääseen 1980. Väliin mahtui myös yksi pääsarjakausi 1977–1978 Ruotsin Elitserienin Timrå IK:ssa.


title: Jarmo Tolvanen

text: Maajoukkueessa Tolvanen pelasi alle 20-vuotiaiden MM-kilpailuissa vuonna 1976 sekä alle 19-vuotiaiden EM-kilpailuissa vuonna 1974, jolloin hän voitti pronssia.


title: Jarmo Tolvanen

text: Tolvasen valmentajaura alkoi II-divisioonajoukkue Karhu-Kissojen päävalmentajana kaudella 1983–1984. Hän oli nostamassa joukkuetta kauden päätteeksi I-divisioonaan, jossa Tolvanen valmensi kaksi vuotta, kunnes hän palasi kaudeksi 1986–1987 II-divisioonaan Kiekko-Espoon peräsimeen. Keväällä 1988 Tolvanen nosti joukkueen I-divisioonaan. Kiekko-Espoon tulokaskausi 1988–1989 oli varsin sensaatiomainen, sillä joukkue sijoittui I-divisioonassa kolmanneksi. Kaudella 1989–1990 Tolvanen valmensi Kiekko-Espoon ohella Suomen alle 17-vuotiaiden maajoukkuetta.


title: Jarmo Tolvanen

text: Kauden 1990–1991 Tolvanen valmensi alle 18-vuotiaiden maajoukkuetta. Vuoden 1991 EM-kilpailut päättyi pronssiin. Kaksi seuraavaa kautta hän luotsasi alle 20-vuotiaiden maajoukkuetta. Vuoden 1992 turnaus päättyi neljänteen ja vuoden 1993 viidenteen sijaan. Tolvanen toimi kaikkina kolmena maajoukkuekautenaan ohessa myös Hämeenlinnan Pallokerhon valmennuspäällikkönä. Vuosina 1993–1995 hän hoiti samaa roolia Tampereen Ilveksessä. Jälkimmäisellä kaudellaan 1994–1995 Tolvanen toimi myös seuran SM-liigajoukkueen apuvalmentajana.


title: Jarmo Tolvanen

text: Tolvanen aloitti kaudella 1995–1996 pääsarjatason päävalmentaja Saksan DEL-liigan ESV Kaufbeurenissa. Kaudella 1997–1998 hän valmensi Norjan pääsarjajoukkue Manglerud Staria. Kaudella 2000–2001 Tolvanen toimi Pekka Rautakallion apuvalmentajana Sveitsin Natiolliga A:n SC Bernissä. Kolme seuraavaa kautta hän toimi ruotsalaisen Leksands IF:n päävalmentajana. Ensimmäisellä kaudellaan 2001–2002 Tolvanen luotsasi joukkueen maan toiseksi korkeimman sarjatason Allsvenskanin runkosarjan voittoon ja Kvalserienin päätteeksi Elitserien-nousuun. Nousukaudellaan 2002–2003 Leksand sijoittui runkosarjassa kahdeksanneksi ja eteni puolivälieriin, joissa joukkue hävisi Färjestads BK:lle voitoin 4–1. Kausi 2003–2004 päättyi puolestaan runkosarjan viimeiseen sijaan ja putoamiseen takaisin Allsvenskaniin.


title: Jarmo Tolvanen

text: Joulukuussa 2004 Tolvanen nimettiin Sveitsin toiseksi korkeimmalla sarjatasolla Nationalliga B:ssä pelaavan EHC Vispin päävalmentajaksi sarjatasoa ylemmäs NLA:han lähteneen Bruno Aegerterin tilalle. Joukkue sijoittui runkosarjassa viidenneksi ja hävisi puolivälierissä SC Langenthalille seitsemän ottelun jälkeen voitoin 4–3.


title: Jarmo Tolvanen

text: Kaudeksi 2005–2006 Tolvanen palasi Suomeen ja siirtyi kaksivuotisella sopimuksella SM-liigajoukkue Rauman Lukon päävalmentajaksi. Hän ei kuitenkaan saanut joukkuetta pelaamaan haluamallaan tavalla ja Lukko voitti vuodenvaihteeseen mennessä vain kymmenen kertaa varsinaisella peliajalla. Seura erotti tämän jälkeen Tolvasen. Kaudeksi 2006–2007 hän palasi alle 20-vuotiaiden maajoukkueen käskijäksi. Vuoden 2007 MM-kilpailut päättyi kuudenteen sijaan.


title: Jarmo Tolvanen

text: Kauden 2007–2008 Tolvanen valmensi Tanskan pääsarjajoukkue AaB Ishockeyta, joka sijoittui runkosarjassa kolmanneksi, mutta hävisi kuitenkin puolivälierissä Odense Bulldogsille voitoin 4–1. Kaudella 2008–2009 hän toimi Polska Liga Hokejowa -joukkue TKH Torunin päävalmentajana. Joukkue sijoittui kahdeksanneksi. Kaudella 2009–2010 Tolvasen osoitteena oli puolestaan Itävallan Erste Bank Eishockey Ligan unkarilaisjoukkue Alba Volán Székesfehérvária, jonka kausi päättyi puolivälieriin, mutta joukkue pelasi myös Unkarin oman pääsarjan OB I bajnokságin pudotuspelejä. Alba Volánin kausi päättyi Unkarin-mestaruuteen.


title: Jarmo Tolvanen

text: Kaudesta 2011–2012 kevääseen 2015 Tolvanen toimi Ranskan Ligue Magnusissa pelaavan Ducs de Dijonin päävalmentajana. Ensimmäinen kausi päättyi runkosarjan toiseen sijaan, mutta puolivälierätappioon. Kausi 2012–2013 Dijonilla päättyi neljännesvälieriin ja kaudella 2013–2014 runkosarjassa kolmanneksi edennyt joukkue eteni välieriin saakka. Tolvanen palkittiin Ligue Magnusin vuoden parhaana valmentajana vuonna 2014. Kauden 2015–2016 alusta Tolvanen toimi kaksi kautta Norjassa sikäläisen Stjernen Hockeyn päävalmentajana. Kaudelle 2017—2018 Tolvanen siirtyi Unkarin jääkiekkoliiton palvelukseen tehtävänään toimia sekä miesten että nuorten alle 20-vuotiaiden maajoukkueen päätoimisena vastuuvalmentajana.


title: Jarmo Tolvanen

text: Tolvasen poika Mikko on pelannut maalivahtina SM-liigassa HPK:n ja Espoo Bluesin joukkueissa vuosina 2006–2013.


title: Finnoon metroasema

text: Finnoon metroasema () on yksi Länsimetron jatkeen metroasemista. Aseman sisäänkäynnit tulevat sijaitsemaan Finnoonsilta-kadun varrella ja kaupallisten palveluiden korttelissa. Metro Matinkylästä Kivenlahteen oli maaliskuun 2018 tilanteessa tarkoitus luovuttaa sitä operoivalle HKL:lle vuoden 2023 aikana.


title: Finnoon metroasema

text: Asema sijoittui Helsingin seudun liikenteen vuoden 2019 maksuvyöhykeuudistuksessa Etelä-Espoon länsiosat kattavalle C-maksuvyöhykkeelle.


title: Minnesota Wildin NHL-kausi 2014–2015

text: Minnesota Wildin NHL-kausi 2014–2015 on jääkiekkoorganisaatio Minnesota Wildin 15. kausi jääkiekon NHL-liigassa.


title: Kaitaan metroasema

text: Kaitaan metroasema () on yksi Länsimetron jatkeen metroasemista. Aseman pääsisäänkäynti sijoittuu itäpäässä Kaitaantien ja Iivisniemenkadun risteykseen kaavailtuun korttelirakenteeseen. Länsipään sisäänkäynti sijoittuu Hannuskalliolle, johon alustavissa maankäyttösuunnitelmissa on hahmoteltu lisärakentamista. Metro Matinkylästä Kivenlahteen oli maaliskuun 2018 tilanteessa tarkoitus luovuttaa sitä operoivalle HKL:lle vuoden 2023 aikana.


title: Kaitaan metroasema

text: Kaitaan metroasema rakennetaan Iivisniemen lähiön pohjoisosaan. Sen arkkitehtoniseksi teemaksi kaavaillaan vehreitä korttelipihoja, joilla viitataan Iivisniemen ominaispiirteisiin. Aseman ulkoasussa on määrä yhdistää metalli-, lasi- ja betonipinnat Iivisniemen alueelle leimallisiin mäntymetsän leppeämpiin sävyihin. Idästä eli Helsingin suunnasta katsoen edellinen asema on Finnoo (Suomenoja), lännen suunnassa seuraava asema on Soukka.


title: Kaitaan metroasema


title: Soukan metroasema

text: Soukan metroasema () on yksi Länsimetron jatkeen metroasemista. Asema sijoittuu Soukantorin alapuolelle, Soukan kauppakeskuksen välittömään läheisyyteen. Metroaseman louhinta käynnistyi lokakuussa 2015 alueen työtunnelin louhinnan valmistuttua. Metro Matinkylästä Kivenlahteen oli maaliskuun 2018 tilanteessa tarkoitus luovuttaa sitä operoivalle HKL:lle vuonna 2023.


title: Soukan metroasema

text: Soukan metroasemaan rakennetaan kaksi sisäänkäyntipaviljonkia: Soukantorin laidalle ja Yläkartanontien pohjoispuolelle. Paviljonkien arkkitehtuuri sovitetaan ympäröivään, 1960-luvun suoralinjaista ja teräväkulmaista modernismia edustavaan rakennuskantaan. Soukantorin kaksikerroksiseen sisäänkäyntiin rakennetaan neljä rinnakkaista hissiä, mutta ei liukuportaita. Yläkartanontien sisäänkäynnistä on mahdollisuus kulkea myös liukuportaita. Vuonna 2015 arvioitiin, että Soukan metroaseman vuorokautinen matkustajamäärä vuonna 2025 olisi kymmenen tuhatta.


title: Soukan metroasema


title: Soukan metroasema

text: Kumpaisenkin sisäänkäyntipaviljongin tieltä purettiin vanhaa rakennuskantaa.


title: Espoonlahden metroasema

text: Espoonlahden metroasema () on yksi Länsimetron jatkeen metroasemista. Tuleva asema sijoittuu Espoonlahdessa kauppakeskus Lippulaivan lounaispuolelle, Espoonlahdenraitin kohdalle, Espoonlahdentorin ja Solmutorin väliin. Metro Matinkylästä Kivenlahteen oli maaliskuun 2018 tilanteessa tarkoitus luovuttaa sitä operoivalle HKL:lle vuoden 2023 aikana.


title: Espoonlahden metroasema


title: Kivenlahden metroasema

text: Kivenlahden metroasema () on Länsimetron jatkeen pääteasema Espoon Kivenlahdessa. Aseman sisäänkäynti sijoittuu Kivenlahdentien eteläpuolelle Merivirran ja Kivenlahdenkadun väliselle alueelle. Läntisen sisäänkäynnin rakennukset sijaitsevat Kivenlahdentien varrella. Pohjoispuolen sisäänkäynti on osa bussiterminaalirakennusta. Itäinen sisäänkäynti ja lippuhalli sijoittuvat Merenkäynti-jalankulkureitin päätteeseen, lähelle Kivenlahdentoria. Metro Matinkylästä Kivenlahteen oli maaliskuun 2018 tilanteessa tarkoitus luovuttaa sitä operoivalle HKL:lle vuoden 2023 aikana.


title: Kivenlahden metroasema


title: Minna Pyykkö

text: Minna Inari Pyykkö (s. 1967 Tukholma) on suomalainen luontotoimittaja ja taidemaalari, joka on koulutukseltaan biologi ja psykologian maisteri. Hänellä on myös kuvataiteilijan koulutus.


title: Minna Pyykkö

text: Pyykkö on tehnyt luonto-ohjelmia Yleisradiolle 1990-luvun alusta lähtien. Syksystä 2013 alkaen hän on yhdessä Kimmo Ohtosen kanssa juontanut TV1:ssä nähtävää sarjaa "Ulos luontoon". Lisäksi Pyyköllä on Radio Suomessa viikoittainen ohjelma "Minna Pyykön maailma", jossa vierailee muun muassa suomalaisia luontotutkijoita ja -harrastajia sekä luontoaiheista kiinnostuneita taiteilijoita.


title: Minna Pyykkö

text: Hänen puolisonsa on tietokirjailija ja luontotoimittaja Juha Laaksonen.


title: Minna Pyykkö

text: Vuonna 2014 Pyykkö sai Suomen luonnonsuojeluliiton jakaman "Kultainen sulka" -tunnustuksen oivaltavien ja kuulijaystävällisten luonto-ohjelmien teosta Yleisradiossa.


title: Denis Mukwege

text: Denis Mukwege Mukengere (s. 1. maaliskuuta 1955, Costermansville Belgian Kongo (nyk. Kongon demokraattinen tasavalta) on kinshasankongolainen naistentautien ja synnytysopin lääkäri sekä naisten oikeuksien puolestapuhuja. Hän on vuonna 1999 Bukavuun perustetun Panzi-sairaalan perustaja ja toimii sen lääketieteellisenä johtajana sekä kirurgian ylilääkärinä. Sairaala ja Mukwege ovat tulleet kansainvälisesti tunnetuiksi seksuaalisen väkivallan ja vaikeiden gynekologisten ongelmien hoidoista. Panzi-sairaala on historiansa aikana tehnyt yli 20 000 sukupuolielimiä korjaavaa leikkausta.


title: Denis Mukwege

text: Sairaalan lisäksi Mukwege on perustanut Panzi-säätiön, joka tarjoaa oikeudellista apua ja psykologista neuvontaa seksuaalisen väkivallan uhreille, kouluttaa naisia heidän oikeuksistaan, vastustaa lapsiavioliittoja sekä järjestää työpajoja ja kouluttaa yhteisöjen johtajia terveysneuvontaan liittyvissä asioissa.


title: Denis Mukwege

text: Mukwege aloitti lääkärin uransa lastenlääkärinä Bukavussa ja joutui tässä työssä näkemään naispotilaita, jotka kärsivät kunnollisen hoidon puutteessa kovia kipuja. Niinpä hän opiskeli naistentautien erikoislääkäriksi Angersin yliopistossa Ranskassa.